cyanic-selkie/wikianc huggingface dataset:
དབལ་ཤུལ་གསེར་རྟ།
དངོས་ཡོད་གནས་ཚུལ་ལ་དབལ་ཤུལ་གསེར་རྟ་མདོ་སྨད་ཡིན་པར་འཕགས་མཆོག་ཕྱག་ན་པདྨོ་དང༌། རྒྱལ་དབང་པདྨ་ཀ་ར་སོགས་ཀྱིས་ཚད་མའི་ལུང་གིས་གྲུབ་པའི་སྐོར།
གོང་གི་འཛམ་གླིང་རྒྱས་བཤད་ཅེས་པའི་ལོ་རྒྱུས་ཆེན་མོ་འདི་བརྩམས་ནས་སྤྱི་ལོ་༢༠༡༥་བར་ལོ་ངོ་༡༨༥་ཙམ་ཕྱིན་ཡོད་པ་དང་། སྐད་གྲགས་ཆེ་བའི་ལོ་རྒྱུས་ཡིག་ཆ་འདི་རིགས་ལ་རེ་ཟུང་གིས་ཡིད་རྟོན་བྱེད་མི་འོས་ཟེར་བ་སོགས་གད་སྙིགས་ལྟར་འདོར་རྐྱང་བྱེད་བཞིན་པ་འདིའི་རིགས་ནི་ཤིན་ཏུ་མི་འོས་པ་ཆེན་པོའོ།། །།
སྤྱི་ལོ་༡༩༦༣་ལོར་མདོ་སྨད་གཅིག་སྒྲིལ་ཚོགས་པ་གསར་འཛུགས་སྐབས་ཀྱི་གྲོས་ཆོད་ཡིག་ཆའི་ངོ་སྤྲོད་སྙིང་བསྡུས།
༢༥༽ སྤྱི་ལོ་༡༩༦༣་ཕྱི་ཟླ་༡་ཚེས་༢༨་ཉིན་རྒྱ་གར་གྱི་ནུབ་བྷང་གྷལ་ཞིང་ཆེན་གྱི་རྡོ་རྗེ་གླིང་ས་ཁུལ་དུ་མདོ་སྨད་གཅིག་སྒྲིལ་ཚོགས་པ་གསར་འཛུགས་ཀྱི་ཉིན་དེར་ཚོགས་ཆེན་ཐོག་མདོ་སྨད་འཚོགས་འདུ་བ་སྤྱི་མོས་ཀྱིས་གཏན་ལ་ཕབ་སྟེ། ཐེལ་ཚེ་དང༌། མཚན་རྟགས། མཛུབ་ཐེལ་སོགས་བརྒྱབས་པའི་ཆེས་ལོ་རྒྱུས་ཀྱི་དོན་སྙིང་ལྡན་པའི་གལ་ཆེའི་གྲོས་ཆོད་དོན་ཚན་ལྔ་ཅན་གྱི་ཡིག་ཆ་ཞིག་བཞག་འདུག་པ་དང་། སྐབས་དེར་མདོ་སྨད་ཚོགས་ཆེན་དེར་ཕེབས་པའི་མདོ་སྨད་ཨ་མདོ་ནས་ཡིན་པའི་ཚོགས་ཞུགས་པ་ཚང་མས་གལ་ཆེའི་ཡིག་ཆ་དེར་མཚན་རྟགས་སོགས་བརྒྱབས་གནང་འདུག་པ་དང་། ཡིག་ཆ་དེའི་ཐོག་མཚན་རྟགས་རྒྱག་མཁན་མདོ་སྨད་ཀྱི་གནད་ཡོད་མི་སྣ་༧༥༤་ཙམ་བྱུང་འདུག སྤྱིར་སྐབས་དེར་དབུས་གཙང་དང་། མདོ་སྟོད་གཉིས་དང་བསྡུར་ན་མདོ་སྨད་ནས་བཙན་བྱོལ་དུ་འབྱོར་བ་ཧ་ཅང་ཉུང་ཞིང་། ལྷག་ཏུ་གསེར་རྟ་ནས་ཡིན་པ་བཙན་བྱོལ་དུ་འབྱོར་བ་ཆེས་ཤིན་ཏུ་དཀོན་ནའང་གསེར་རྟའི་བླ་སྤྲུལ་ཆེ་ཁག་གིས་གཙོས་མི་བརྒྱད་ཙམ་ཚོགས་ཆེན་དེར་ཕེབས་ནས་ཁོང་ཚོས་དངོས་སུ་མཚན་རྟགས་བརྒྱགས་འདུག་པ་འདི་ལྟར།
ཨང་༢༥་འགུ་ལོག་གསེར་ཐལ་སྤྲུལ་སྐུ་དཀོན་མཆོག་སྙན་གྲགས། ཨང་༢༦་འགུ་ལོག་གསེར་ཐལ་གཞི་ཆེན་དགོན་གྱི་སྤྲུལ་སྐུ་བཻ་རོ་ཙ་ན། ཨང་༢༨་འབྲོས་སྒང་དགོན་གྱི་བླ་མ་པདྨ་རིགས་འཛིན། སྐྱེས་ཡུལ་གསེར་ཐལ། ཨང་༦༩༩་ནུ་ལོ། གསེར་རྟ། ཨང་༧༠༠ འཛམ་ཀླུ། གསེར་རྟ། ཨང་༧༠༡་འབྲུག་ཆུང༌། གསེར་ཐལ། ཨང་༧༠༢་འོད་སྲུང་། གསེར་ཐལ། ཨང་༧༠༣་འབྲུག་གྲགས། གསེར་ཐལ། ཞེས་འཁོད་པ་འདུག་པ་འདི་དག་ཡིན་ཞིང་ཁོང་ཚོ་བཙན་བྱོལ་དུ་འབྱོར་ནས་ལོ་ངོ་༤་ཙམ་གྱི་སྐབས་རྡོ་རྗེ་གླིང་ས་ཁུལ་དུ་མདོ་སྨད་གཅིག་སྒྲིལ་ཚོགས་པ་གསར་འཛུགས་སྐབས་རང་མོས་ཀྱིས་མཚན་རྟགས་དང༌། མཛུབ་ཐེལ་བརྒྱབ་སྟེ། གསེར་རྟ་ཞེས་དངོས་སུ་བྲིས་འདུག་པ་དང༌། ད་དུང་དེ་ལས་གཞན་པའི་སྐྱེས་ཡུལ་གསེར་རྟ་ཞེས་འབྲི་སར་མགོ་ལོག་ཅེས་འབྲི་མཁན་བྱུང་མེད་ཅེས་ཁ་ཚོན་གཅོད་མ་ནུས་མོད། གོང་གསལ་འདི་དག་གིས་སོ་སོའི་ཕ་ཡུལ་གྱི་ལོ་རྒྱུས་རྒྱབ་ལྗོངས་དང༌། རང་བཞིན་ལྷན་སྐྱེས་ཀྱི་མིའི་བསམ་བློའི་འདུ་ཤེས་གཞི་ལ་བཞག་པ་ཞིག་ཡིན་པ་དང༌། གོང་གསལ་དེ་དག་གི་མཐའ་མ་ཨང་༧༠༣་འབྲུག་གྲགས། གསེར་ཐལ། ཞེས་པ་ཁོང་ནི་ད་ལྟ་མདོ་སྟོད་སྤྱི་འཐུས་ཀྱི་ནང་དུ་ཡོད་བཞིན་པའི་གསེར་རྟ་ཚུལ་པོ་དང་ཕ་ཡུལ་གཅིག་པར་མ་ཟད། དགོན་པ་ཡང་གཅིག་པ་རེད།
མདོ་སྨད་གཅིག་སྒྲིལ་ཚོགས་པ་གསར་འཛུགས་སྐབས་ཀྱི་གྲོས་ཆོད་ཡིག་ཆའི་ངོས་བཤུས།
འོན་ཀྱང་རེ་ཟུང་གིས་སྐབས་དེར་བོད་བརྒྱུད་ཆོས་ལུགས་ཚང་མ་མེད་པ་བྱེད་ཆེད་མདོ་སྨད་གཅིག་བསྒྲིལ་ཚོགས་པ་བཙུགས་པ་རེད་ཟེར་བ་དང་། ཡང་སྐབས་དེར་བོད་བརྒྱུད་ཆོས་ལུགས་ཡོངས་རྫོགས་དགེ་ལུགས་ལ་བསྒྱུར་ཆེད་མདོ་སྨད་གཅིག་བསྒྲིལ་ཚོགས་པ་བཙུགས་པ་རེད་ཟེར་མཁན་སོགས་ཆེས་མི་བདེན་རྫུན་བསྒྲིགས་ཀྱིས་ལོག་བཤད་སྐྱག་རྫུན་ཤོད་མཁན་རེ་ཟུང་བྱུང་དང་འབྱུང་བཞིན་ཡོད་ཚོད་འདུག་པས། དེའི་རིགས་ཀྱི་སྐྱག་རྫུན་ལོག་བཤད་ཀྱི་ངོ་ལྤགས་བཤུ་ཆེད་དང་། གཟུར་གནས་བློ་གྲོས་ཅན་གྱི་མི་རྣམས་ཀྱིས་དངོས་ཡོད་བདེན་པའི་གནས་ཚུལ་གསལ་རྟོགས་ཆེད། འདིར་སྐབས་དེའི་གྲོས་ཆོད་ཡིག་ཆའི་སྔོན་གླེང་དང་། གྲོས་ཆོད་དོན་ཚན་ལྔ་བཅས་ཇི་བཞིན་བཀོད་ན་འདི་ལྟར།
༄༅། །སྤྱི་ལོ་ ༡༩༦༣ སྤྱི་ཟླ་༡་ཚེས་༢༨། བོད་རབ་ལོ་༩༣༦ བོད་ཟླ་༡༢་ཚེས་༣་ཉིན་རང་ཅག་རྣམས་ཀྱི་ནང་འཚག་༼ཚགས་༽མཐུན་བསྒྲིལ་ལྟར་དུ་དོ་སྣང་བྱེད་དགོས་པའི་དོན་གང་ཡིན་ཞེ་ན།
དོན་ཚན་དང་པོ། ༼༡༽ བོད་ཁ་བ་ཅན་གྱི་ལྷ་སྐལ་༸གོང་ས་ཡིད་བཞིན་ནོར་བུ་མཆོག་གི་དབུ་འཁྲིད་འོག་ཏུ་བོད་ཆོལ་ཁ་གསུམ་གྱི་མི་མང་རྣམས་རྡོག་རྩ་ཆིག་བསྒྲིལ་གྱི་རྩ་དོན་གཞིར་བཟུང་སྟེ། བོད་རིགས་ཀྱི་ཆོས་དད་རང་མོས་ལ་སྲུང་སྐྱོབ་དང་། བོད་རང་དབང་རང་བཙན་རྒྱལ་ཁབ་བསྐྱར་ལེན་ཡོང་བྱེད་ཀྱི་ལས་དོན་ལ་ཞེ་ཐག་པ་ནས་འབད་བརྩོན་བྱེད་དགོས།
དོན་ཚན་གཉིས་པ། ༼༢༽ རང་ཅག་གི་ས་ཁུལ་མི་རིགས་རྣམས་ལ་རོགས་རམ་སྲུང་སྐྱོབ་བྱེད་དགོས།
དོན་ཚན་གསུམ་པ། ༼༣༽ བོད་གཞུང་ས་ཆེན་མོའི་སྤྱི་དོན་ལ་གནོད་སྐྱོན་བྱེད་མཁན་གྱི་མི་རིགས་སམ། དམར་པོའི་རྗེས་རྒྱུག་རྒྱལ་ཁབ་གང་ལའང་ངན་འབྲེལ་བྱེད་རྒྱུ་ཕ་ལྟར་བཞག་སྟེ། ལས་དེ་བྱེད་མཁན་རིགས་ལ་ངོ་རྒོལ་མཐར་ཕྱིན་བྱེད་དགོས།
དོན་ཚན་ལྔ་བ། ༼༥༽ རང་ཅག་རྣམས་ཀྱི་ཕ་ཡུལ་གཉིས་པ། འཛམ་གླིང་ཞི་བདེའི་རྩ་ལག་ཁྲིམས་མཚེས་རྒྱ་གར་རྒྱལ་ཁབ་ཆེན་མོའི་མཛད་ཕྱོགས་ལ་གནོད་པའི་བྱ་ངན་བྱེད་རྒྱུ་ཕ་ལྟར་བཞག བདེ་འཇགས་སྲུང་སྐྱོབ་དང་། སྤྱི་ཁྲིམས་ལ་རྩི་འཁུར་དྭང་ལེན་ཞུ་རྒྱུར་བཅས་ཀྱི་སྙིང་དོན་འདི་དག་མ་གྲོས་བསམ་པ་གཅིག་མཐུན་གྱིས་བསྟན་སྲུང་དམ་ཅན་རྒྱ་མཚོ་དཔང་དུ་བཙུགས་ཏེ། མི་སྨོན་རང་སྐྱིད་ཡོང་བའི་འབད་བརྩོན་རྒྱུན་འཁྱོང་བྱ་རྒྱུའི་རང་མིང་འགོད་གྲལ་ལ། ཞེས་འཁོད་འདུག་པའི་མཐར་ཐེལ་ཚེ་ཀོར་ཀོར་ཆེན་པོ་དཀྱིལ་དུ་དེའི་ཉིན་གྱི་ཟླ་ཚེས་འཁོད་པ་ཞིག་བརྒྱབས་འདུག དེ་ནས་ཤོག་གྲངས་གཉིས་པའི་མགོ་ནས་མུ་མཐུད་སྐབས་དེའི་ཚོགས་ཞུགས་པ་མི་གྲངས་༧༥༤་རེ་རེ་བཞིན་རང་མིང་དང་། དེའི་མཐར་འགའ་རེས་མཚན་རྟགས་དང་། འགལ་རེས་མཛུབ་ཐེལ། ཡང་བླ་སྤྲུལ་ཆེ་ཁག་རིགས་རེ་ཟུང་གིས་ཐེལ་ཚེ་བཅས་ཅི་རིགས་བརྒྱབས་འདུག །
དེ་བཞིན་སྐབས་དེར་མདོ་སྨད་གཅིག་སྒྲིལ་ཚོགས་པ་བཙུགས་རྗེས་དེའི་དྲུང་ཆེའང་མགོ་ལོག་གསེར་རྟ་སྤྲུལ་སྐུ་དཀོན་མཆོག་སྙན་གྲགས་ཡིན་འདུག་པ་དང༌། སྐབས་དེའི་གྲོས་ཆོད་ཡིག་རྙིང་དེ་ཡང་ཁོང་གི་ཕྱག་བྲིས་རེད་འདུག སྐབས་དེར་མདོ་སྨད་ཚོགས་ཆེན་གྱིས་གོང་གསལ་གྲོས་ཆོད་ཡིག་ཆ་འདི་འདྲ་ཞིག་བཞག་པར་ད་དུང་ཡིད་མི་ཆེས་ན། སྐབས་དེའི་མདོ་སྨད་ཚོགས་ཆེན་གྱིས་བཞག་པའི་གྲོས་ཆོད་ཀྱི་ཡིག་ཆའི་མ་དཔེ་ད་ལྟ་རྡོར་གླིང་མདོ་སྨད་ས་གནས་རྒྱུན་ལས་ཀྱི་ཕྱག་ཏུ་ཡོད་པས་དེར་ཞིབ་འཇུག་མཛོད་ཅིག
དངོས་བྱུང་ལོ་རྒྱུས་ནག་བསུབ་གཏང་ཆེད་གཞན་མགོ་སྐོར་བའི་བྱ་ངན།
དེ་བཞིན་སྤྱི་ལོ་༡༩༨༨་ཙམ་ཚུན་ཆད་ནས་༢༠༠༠་ཙམ་བར་གསེར་རྟ་ནས་བཙན་བྱོལ་དུ་འབྱོར་བ་མི་གྲངས་༧༠་ཡར་རྒྱབ་ཡོད། དེ་ཚོའི་ནང་གསེར་རྟའི་དགོན་ཁག་འདྲ་མིན་དང༌། སྟོད་སྨད་ས་ཆ་འདྲ་མིན་གང་མང་ནས་ཡོད་པ་རེད། དེ་དག་གི་སུ་ཡིན་ཡང་ཐོག་མར་བལ་ཡུལ་སྣེ་ལེན་ཁང་ལ་འབྱོར་སྐབས་མདོ་སྨད་ཡིན། ཨ་མདོ་ཡིན། ཞེས་དང༌། མགོ་ལོག་ཡིན་ཟེར་མཁན་དང༌། གསེར་རྟ་ཡིན་ཟེར་མཁན་མ་གཏོགས་ཁམས་ཡིན་ཟེར་མཁན་དང་། མདོ་སྟོད་ཡིན་ཟེར་མཁན་མེད་ཅིང་། དེ་ནི་ཐོག་མར་རང་ཡུལ་ནས་འབྱོར་མ་ཐག་པའི་སྐབས་ཡིན་ཕྱིར་གཞིས་ལུས་མི་མང་གི་ལངས་ཕྱོགས་མཚོན་བྱེད་རེད། ཅེས་བཤད་ཀྱང་འགལ་བ་མེད།
འོན་ཀྱང་དེང་སང་ཕྱི་ཕྱོགས་སུ་ཡོད་པ་འགའ་རེས་ཁྱོད་རྒྱ་གར་ལ་ཡོང་ན་བལ་ཡུལ་སྣེ་ལེན་ཁང་ལ་འབྱོར་སྐབས་ཕ་ཡུལ་མདོ་སྟོད་ཡིན། ཁམས་པ་ཡིན་ཟེར་དགོས་པ་རེད། ཅེས་སོགས་དང༌། གནས་སྐོར་སོགས་སུ་བོད་ནས་ཡོང་བའི་གསེར་རྟའི་གསར་འབྱོར་རིགས་དྷ་རམ་ས་ལ་སོགས་སུ་འབྱོར་རིགས་ལ་མི་རེ་ཟུང་ཆེད་བཅར་གྱིས་ང་ཚོ་མདོ་སྟོད་དམ། ཁམས་པ་ཡིན་པར་བོད་གཞུང་གིས་ཐག་བཅད་ཡོད་ཕྱིར། མ་འོངས་པར་བོད་ནས་ཡོང་མཁན་གསེར་རྟ་བ་སུ་ཡིན་ཡང་འདི་ཕྱོགས་སུ་སླེབས་སྐབས་ང་ཚོ་མདོ་སྟོད་ཡིན། ཁམས་པ་ཡིན་ཟེར་དགོས་པ་རེད། ཅེས་སོགས་བརྒྱུད་བསྐུལ་འདྲ་མིན་གྱིས་མིའི་ལྷན་སྐྱེས་ཀྱི་བསམ་བློའི་འདུ་ཤེས་འཛིན་སྟངས་ལ་གང་ཐུབ་ཀྱིས་བཅོས་བསྒྱུར་བྱེད་བཞིན་འདུག ཅེས་ཡང་ཡང་གོ་ཐོས་བྱུང༌དང་འབྱུང་བཞིན་པའིགཞན་མགོ་སྐོར་བའི་བྱ་ངན་འདི་རིགས་ནི་རང་ཅག་སྤྱི་སྒེར་ཡོངས་ལ་གནོད་པ་འབའ་ཞིག་ལས་ཁེ་ཕན་ཏིལ་འབྲུ་ཙམ་ཡང་མེད་པར་ཀུན་གྱིས་ཤེས་རྒྱུ་ཤིན་ཏུ་ནས་གལ་ཆེའོ།། །།
ལྷ་ལྕམ་མནྡྷ་ར
སློབ་དཔོན་པདྨ་འབྱུང་གནས་ཀྱི་གསང་ཡུམ་ཞིག་སྟེ། ཟ་ཧོར་རྒྱལ་པོ་གཙུག་ལག་འཛིན་གྱི་སྲས་མོ་ཡིན་པས་ལྷ་ལྕམ་དང་། མཚན་ལ་ལེགས་སྦྱར་སྐད་དུ་མནྡྷ་ར་ཞེས་པ་ཡིད་འཛིན་མ་ཞུ་བ་ཡིན་པས། ལྷ་ལྕམ་མནྡྷ་ར་ཞེས་ཐོགས་སོ༎ https://www.tbrc.org/?locale=bo#library_work_ViewByOutline-O01CT000501JW25992%7CW21727
བརྡ་རྙིང་ཕྲན་བུ་
རྨྱ་བ་ནི་བཀྲག་མདངས་ཉམས་པ། རྩབ་མོ་ནི་འབྲས་དང་ཁྲེ་ལ་སོགས་བཙོས་པའི་ཁུ་བ་རྩི་མེད་པར་མནན་པའི་ཆང་ཁུ། ཞོའི་རུ་མ་རྩབས། ཙབ་ཧྲལ་ནི་བཙུན་ཚུགས་ཉམས་ནས་འདོད་པའི་ཚིག་མི་གསལ་བར་སྨྲ་ཞིང་ཀུན་ཏུ་ཅ་ཅོ་འདོན་པ། ལུས་ཀྱི་ཙབ་ཧྲལ་ནི་རྒོད་བྲོར་རུང་བ། ལོ་ཐང་ནི་རྒྱལ་པོའི་དཔྱ། ཨ་རོག་གྱའམ་ཕྱྭ་ནི་ནད་མེད་པར་གྱུར་ཅིག །ཀོག་ཙེ་ནི་རྒྱའམ་སྙི། སྐྱང་ནུལ་ནི་ཞལ་བ་སྟེ། ཆག་ཆག་བཏབ་པའི་མིང་། སྐྱོ་མ་ནི་སྐོམ་གྱི་ནང་དུ་ཕྱེ་བཏབ་པ། དེའང་གཟར་བུ་གྱེན་དུ་བསླང་མི་ནུས་པ། སྐྱུ་རུམ་ནི་ཚོད་མ། དཀྱེལ་ཆེ་ནི་ཁོང་ཡངས་པ། ཁོང་སྒྲིལ་ནི་ལྕགས་སྒྲོག །ཁམ་ཕོར་ནི་རྫ་ཕོར། འཁོན་གཅུག་ནི་མི་མཛའ་བ། མཁྱུད་སྤྱད་ནི་མན་ངག་ཕྲན་བུ་སྦས་ནས་འཆད་པ། ཁུད་པ་ནི་སྐྱེས་དང་རྫོངས་པ་ལ་འཇུག་ཅིང་། བདག་གཅིག་པུས་བདག་གིར་བྱས་པ་དང་། ཁྱད་ཆོས་ལའང་ངོ་། །གབ་ཙེ་ནི་ཟ་མ་ཏོག །ཁྱིམ་གྱི་གོ་རེ་ལོང་ནི་ཁྱིམ་གད་དར་བྱས་པའི་མིང་། ག་ཤལ་ནི་བྲང་ནས་མཆན་འོག་ཏུ་འཆིང་བའི་མེ་ཏོག་གི་ཕྲེང་བ། གལ་ནི་རྒྱའམ་སྙིའམ་སྙོང་། ལྕག་ཕོད་ནི་སྐེ་རགས་སྲད་བུ་ཟུར་བཞི་པ་ཅན་ལྷས་མ་སྦོམ་པོ། ལྕུག་གུ་ནི་སྐེད་རགས་ཕྲ་མོ། གཅུགས་མེད་པ་ནི་འཁོན་མེད་པ། མཆིག་ནི་མས་གཏུན། མཆིག་གུ་ནི་ཡས་གཏུན། ཆོལ་ཟངས་ནི་རྐང་པ་དཀྲུ་བའི་སྣོད། འཇམ་ནི་ཐུག་པ། ལྗང་བ་ནི་མྱུ་གུ །གཉའ་བོ་ནི་དཔང་པོ། བསྙེན་པ་ནི་ཉེ་བའི་མིང་། ཕྱག་བརྙན་ནི་འཁོར་གཡོག །གཉེ་མ་ནི་ནང་ཁྲོལ། རྙི་དང་རྙོང་ནི་རི་དྭགས་འཛིན་ཐབས་དང་བྱ་འཛིན་པའི་ཁྱད་དུའང་བཤད། བསྙེལ་དང་བསྐྱུད་ནི་བརྗེད་པའི་དོན། ཉེའུ་འདོན་པ་ནི་ཉེས་ཅན་འཇིགས་པ་ལས་སྐྱོབ་པ། ཉེ་རེག་ནི་ཁྲུས། བསྟང་བ་ནི་གྲོགས་དང་མགོན་བྱས་པའི་མིང་། དེ་བཞིན་དུ་སྟོངས་གྲོགས་སྟོངས་གདབ་སོགས་ཕན་བཏགས་པའི་བརྡ་རྙིང་ཡིན། སྟོངས་མོ་ནི་ཐམས་ཅད་རུབ་ནས་གྲོགས་བྱེད་པ། གཏུ་ལུམ་ནི་བཟི་བ། ཏྲོན་བྱེད་ཞེས་པ་དགེ་བ་ལ་འབད་འབུངས་དང་བརྩོན་འགྲུས། སྟོར་ཁུང་ནི་མི་གཙང་བ་དང་ཁྲུས་ཆུ་སོགས་འདོར་བའི་ཁུང་བུ། སྟངས་འཛིན་དང་སྟོང་གཅོད་ནི་ཡིན་མིན་གྱི་དོན་ཐག་བཅད་པ། མཐང་ནི་ལུས་ཀྱི་སྨད་དེ། མཐང་གོས་ལྟ་བུ། ཐུག་ཐུབ་ནི་བཙན་ཐབས། འཐོར་འཐུང་ནི་མངོན་པར་བཟླས་པའི་ཁྲུས་ཆུ་ཞབས་བསིལ་ཁ་བཤལ་སོགས་ལ་འཇུག །དྲ་མ་ནི་ཡ་རབས། དོ་ར་ནི་རྩི་ཤིང་ར་བ་དང་། གར་མཁན་གྱི་ར་བ་ལའང་། མདོང་གསོལ་ནི་ངོ་ཆེན་ཞུ་བའམ་ངོ་དགའ་བྱེད་པ། ཁྱེའུ་སུ་ནི་བསོད་སྙོམས་སུ་མི་གཏོགས་པའི་བཟའ་བཅའ་ཕྲན་བུ་སྒེར་དུ་བཅོས་པ་སྟེ། འདི་ལ་ཞལ་ཚུས་ཀྱང་ཟེར། ཡང་ན་ནར་མར་ཟ་ཚོད་ལས་ལྷག་པར་ཟ་བ་ལ་ཀུན་མཁྱེན་མཚོ་སྣ་བའི་འདུལ་ཊཱིཀ་ལས་བཤད། ལྡ་ལྡི་ནི་ཆུན་པོ། དྲ་པད་ནི་སྐེ་རགས། སྣ་བོ་ནི་གཙོ་བོ། སྣམ་ལོག་ནི་རྒྱབ། ནན་ཏུར་ནི་ཆད་ལས། པར་ཏང་ནི་སྟན་ཁྲ་བོ། སྤྱོམས་ནི་ངོམས་པ་དང་བདག་བསྟོད་དང་བདག་ཉིད་སྒྲོགས་པ། འོག་པག་ནི་རྐེད་རྒྱན། བེའུ་རས་ནི་ངོས་གཉིས་ཀར་སྤུ་ཡོད་པའི་རས། བེའུ་འཕྲུག་ནི་སྤུ་ཤིན་ཏུ་རིང་བ། བྱད་སྟེམས་ནི་དྲང་སྲོང་གི་དམོད་པ། རྦོད་གཏོང་ནི་དམོད་མོ། ཚ་གོང་ནི་སྔ་དྲོ། ཚ་རྟིང་ནི་སྔ་དྲོའི་འོག །སྲེ་ད་ནི་འབྲུའི་བྱེ་བྲག །རྣང་སྙལ་ནི་ཞིང་ལ་ཆུ་མཉམ་པོར་འདྲེན་པའི་ཐབས་སུ་ས་ཚིགས་སོ་སོར་བཅོས་པའི་མིང་།
ཞབས་དཀར་ཡོངས་འཛིན་ལ་གདམས་པ་
ཞབས་དཀར་བའི་ཡོངས་འཛིན་འཕྲིན་ལས་རྣམ་རྒྱལ་ལ་གདམས་པའི་མགུར། ཨོཾ་སྭ་སྟི། སྤྱི་གཙུག་འཇའ་གུར་གྱི་ཐབས་ཤེས་གདན་ལ།། རྒྱལ་ཀུན་གསང་གསུམ་གྱི་བཀོད་པ་ལྷུན་གྲུབ།། འཇམ་དཔལ་གཞོན་ནུ་ཡི་འཛུམ་ཞལ་མེ་རེ།། གུས་ལྡན་སློབ་བུ་ཡིས་མཐོང་བར་རེའོ།། གྲེ་འགྱུར་བདེ་མོ་ཡི་གླུ་བ་མིན་ཡང་།། རྟོག་པའི་འགྱུ་འཕྲུལ་ལས་བྱུང་བའི་ཚིག་ཕྲེང་།། ཉན་འདོད་ཡོད་ན་ཀྱེ་རྣ་བ་གཏོད་དང་།། ཕན་པའི་གདམས་ངག་གི་དོན་པོ་འབྱུང་སྲིད།། པདྨ་འབྱུང་གནས་དང་བློ་བཟང་རྒྱལ་བ།། ཐུགས་རྒྱུད་གཅིག་པ་རུ་ལུང་གིས་ཟིན་པས།། གསར་རྙིང་སྟོན་པ་ལ་བཟང་ངན་མ་མཆིས།། གསོལ་བ་ཕུར་ཚུགས་སུ་ཨེ་ཐོབ་ལྟོས་དང་།། འཇིགས་མཛད་རྡོ་རྗེ་དང་ཕྱག་རྒྱ་ཟིལ་གནོན།། འཇམ་དཔལ་སྤྲུལ་བ་རུ་རོ་གཅིག་ཕྱིར་ན།། གསར་རྙིང་ཡི་དམ་ལ་ཁྱད་པར་མི་འདུག།། དངོས་གྲུབ་ཞུ་རྒྱུ་དེ་འཕྱུགས་མེད་མཛོད་དང་།། ཆོས་ཀྱི་རྒྱལ་པོ་དང་གཟའ་གདོང་དམར་ནག།། དགེ་སྡིག་ཤན་འབྱེད་ཀྱི་ངོ་བོར་གཅིག་པས།། གསར་རྙིང་ཆོས་སྐྱོང་ལ་མཆོག་དམན་མི་འདུག། ལས་བཞི་སྒྲུབ་པ་ལ་སྐུལ་མཁས་གྱིས་དང་།། ཀ་དག་ལྷུན་གྲུབ་དང་དབུ་མའི་ལྟ་བ།། གཉིས་ཀ་རྟག་ཆད་ཀྱི་གཡང་ལས་གྲོལ་བས།། གསར་རྙིང་ལྟ་བ་ལ་མཐོ་དམན་མི་སྣང་།། བདེན་འཛིན་གཡུལ་ངོ་ལ་དཔའ་རྟགས་སྟོན་དང་།། ཅི་ཡང་མི་རྟོག་དང་ངར་འཛིན་ཞི་གནས།། བྱིང་རྒོད་བྲལ་བ་ཡི་སྒོམ་ཚུལ་ཡོད་ན།། གསར་རྙིང་སྒོམ་དོན་ལ་ཁྱད་པར་མི་སྣང་།། བདེ་གསལ་མི་རྟོག་པའི་ངང་དུ་ཞོག་དང་།། རིག་པ་བརྟུལ་ཞུགས་དང་སོ་ཐར་སྤྱོད་པ།། གང་ཟག་གཅིག་གིས་ཀྱང་རིམ་པར་སྤྱད་ཆོག།། གསར་རྙིང་སྤྱོད་པ་ལ་ཕྱོགས་ཞེན་མི་དགོས།། རང་གི་རྟོགས་ཚད་ལ་ལྟོས་ནས་སྤྱད་ཆོག། རིག་འཛིན་ཞལ་ཆབ་དང་གཞུང་བའི་སྤྲོས་བཤད།། གང་ཡང་སྐམ་བཤད་ཀྱི་སྦུན་པ་བྲལ་ན།། གསར་རྙིང་འཆད་པ་ལ་གནད་དོན་འདྲ་བས།། འཆད་ཚུལ་སེམས་སྟེང་ནས་ནོར་མེད་གྱིས་དང་།། མན་ངག་མཛུབ་ཚུགས་དང་ལུང་རིགས་ངར་བོ།། གང་གིས་རྩོད་ན་ཡང་རྩོད་ས་ལོག་རྟོག། གསར་རྙིང་རྩོད་པ་ལ་ཕྱོགས་ས་སྒྲ་ཁྱད་མེད།། ཐལ་ཕྱིར་མ་སྦྱར་ཡང་དེ་དོན་སྦྱོངས་དང་།། ཉམས་མྱོང་བརྡ་སྐད་དང་བཀའ་བསྟན་དགོངས་འགྲེལ།། རྩོམ་ཚུལ་ཚད་ལྡན་གྱི་གཏམ་དང་མཐུན་ན།། གསར་རྙིང་གང་རྩོམ་ཡང་ཐར་ལམ་སྟོན་པས།། རྩོམ་ཚུལ་རྒྱ་བོད་ཀྱི་མཁས་པར་སྟུན་དང་།། དགེ་ལྡན་བསྟན་པ་དང་སྔ་འགྱུར་ཆོས་ལུགས།། ལྷ་ཆོས་རྣམ་དག་གི་གནད་དོན་གཅིག་རེད།། གསར་རྙིང་གྲུབ་མཐའ་ལ་ནང་དབྱེར་མེད་པས།། དག་སྣང་འོད་དཀར་གྱིས་རང་སེམས་སྦྱོངས་དང་།། ཚངས་སྤྱོད་དགེ་འདུན་དང་སྔགས་འཆང་དཔའ་བོ།། བསླབ་གསུམ་ཉམས་ལེན་དང་བདེ་སྟོང་མཆིས་ན།། གསར་རྙིང་ཟླ་གྲོགས་ལ་བསྟོད་སྨད་མི་དགོས།། ཐར་ལམ་དཀྱུས་ཐོག་དེ་གཉིས་ཀས་ཆོད་ངེས།། གངས་སེང་དཀར་མོ་ཁོ་གངས་རྩེར་འགྱིང་ནས།། གཡུ་རལ་སྔོན་པོ་དེ་མཐའ་ལ་རྒྱས་པས།། མདོ་དབུས་གཉིས་ཀ་ན་སྐད་སྒྲ་ཆེ་བ།། ཚོགས་དྲུག་རང་གྲོལ་གྱི་ཁྱད་ཆོས་ལགས་སོ།། ན་ཚོད་སྒོ་ང་ལ་དམ་རྒྱ་བྱས་ཀྱང་།། ལྷན་སྐྱེས་རིག་རྩལ་གྱི་གཞན་ཡིད་འཕྲོག་པ།། མཆོག་སྤྲུལ་འདབ་ཆགས་ཀྱི་ཕྲུ་གུ་ལགས་ན།། སྐྱོང་ཚུལ་ཐང་ལྷོད་དང་བྲལ་བས་སྐྱོངས་དང་།། རྐྱང་བུ་ཁ་དཀར་གྱིས་རིག་པའི་ཐང་ན།། རྣམ་དཔྱོད་བང་རྩལ་གྱིས་ཕ་རོལ་གནོན་པ།། སྐལ་ལྡན་རང་གྲོལ་ཁོའི་རྩེད་འཇོར་འོས་པས།། གཞན་དོན་ཁྲོམ་གཤོག་གི་དཔའ་བོ་གྱིས་དང་།། ཁོ་རེ་བློ་གྲོས་ཀྱི་ནོར་དང་ལྡན་པས།། གཞན་གྱི་བསླབ་སྟོན་ལ་ལྟོས་པ་མིན་ཡང་།། ངེད་ཅག་བཀུར་འོས་ཀྱི་ངག་ལ་ཉན་ན།། ཕན་པ་འབྱུང་ཚུལ་གྱི་གནའ་གཏམ་འདུག་གོ། དེ་ལྟར་རང་ཉིད་ལ་གྲུབ་མཐའི་གནད་དོན།། ཅུང་ཟད་གོ་བ་ཡི་སྤོབས་པ་དགེ་བས།། འདི་དོན་གསར་རྙིང་གི་བསྟན་འཛིན་ཀུན་གྱིས།། འཕྱུགས་མེད་རྟོགས་པ་ཡི་དོན་དུ་སྨྲས་སོ།། འདི་མར་ནང་འཇིགས་མེད་དམ་ཆོས་རྒྱ་མཚོའི་གསུང་ཡིན།
མར་ནང་འཇིགས་མེད་དམ་ཆོས་རྒྱ་མཚོ་
ཞབས་དཀར་བའི་ཡོངས་འཛིན་འཕྲིན་ལས་རྣམ་ རྒྱལ་ལ་གདམས་པའི་མགུར།
ཨོཾ་སྭ་སྟི། སྤྱི་གཙུག་འཇའ་གུར་གྱི་ཐབས་ཤེས་གདན་ལ།། རྒྱལ་ཀུན་གསང་གསུམ་གྱི་བཀོད་པ་ལྷུན་གྲུབ།། འཇམ་དཔལ་གཞོན་ནུ་ཡི་འཛུམ་ཞལ་མེ་རེ།། གུས་ལྡན་སློབ་བུ་ཡིས་མཐོང་བར་རེའོ།། གྲེ་འགྱུར་བདེ་མོ་ཡི་གླུ་བ་མིན་ཡང་།། རྟོག་པའི་འགྱུ་འཕྲུལ་ལས་བྱུང་བའི་ཚིག་ཕྲེང་།། ཉན་འདོད་ཡོད་ན་ཀྱེ་རྣ་བ་གཏོད་དང་།། ཕན་པའི་གདམས་ངག་གི་དོན་པོ་འབྱུང་སྲིད།། པདྨ་འབྱུང་གནས་དང་བློ་བཟང་རྒྱལ་བ།། ཐུགས་རྒྱུད་གཅིག་པ་རུ་ལུང་གིས་ཟིན་པས།། གསར་རྙིང་སྟོན་པ་ལ་བཟང་ངན་མ་མཆིས།། གསོལ་བ་ཕུར་ཚུགས་སུ་ཨེ་ཐོབ་ལྟོས་དང་།། འཇིགས་མཛད་རྡོ་རྗེ་དང་ཕྱག་རྒྱ་ཟིལ་གནོན།། འཇམ་དཔལ་སྤྲུལ་བ་རུ་རོ་གཅིག་ཕྱིར་ན།། གསར་རྙིང་ཡི་དམ་ལ་ཁྱད་པར་མི་འདུག།། དངོས་གྲུབ་ཞུ་རྒྱུ་དེ་འཕྱུགས་མེད་མཛོད་དང་།། ཆོས་ཀྱི་རྒྱལ་པོ་དང་གཟའ་གདོང་དམར་ནག།། དགེ་སྡིག་ཤན་འབྱེད་ཀྱི་ངོ་བོར་གཅིག་པས།། གསར་རྙིང་ཆོས་སྐྱོང་ལ་མཆོག་དམན་མི་འདུག། ལས་བཞི་སྒྲུབ་པ་ལ་སྐུལ་མཁས་གྱིས་དང་།། ཀ་དག་ལྷུན་གྲུབ་དང་དབུ་མའི་ལྟ་བ།། གཉིས་ཀ་རྟག་ཆད་ཀྱི་གཡང་ལས་གྲོལ་བས།། གསར་རྙིང་ལྟ་བ་ལ་མཐོ་དམན་མི་སྣང་།། བདེན་འཛིན་གཡུལ་ངོ་ལ་དཔའ་རྟགས་སྟོན་དང་།། ཅི་ཡང་མི་རྟོག་དང་ངར་འཛིན་ཞི་གནས།། བྱིང་རྒོད་བྲལ་བ་ཡི་སྒོམ་ཚུལ་ཡོད་ན།། གསར་རྙིང་སྒོམ་དོན་ལ་ཁྱད་པར་མི་སྣང་།། བདེ་གསལ་མི་རྟོག་པའི་ངང་དུ་ཞོག་དང་།། རིག་པ་བརྟུལ་ཞུགས་དང་སོ་ཐར་སྤྱོད་པ།། གང་ཟག་གཅིག་གིས་ཀྱང་རིམ་པར་སྤྱད་ཆོག།། གསར་རྙིང་སྤྱོད་པ་ལ་ཕྱོགས་ཞེན་མི་དགོས།། རང་གི་རྟོགས་ཚད་ལ་ལྟོས་ནས་སྤྱད་ཆོག། རིག་འཛིན་ཞལ་ཆབ་དང་གཞུང་བའི་སྤྲོས་བཤད།། གང་ཡང་སྐམ་བཤད་ཀྱི་སྦུན་པ་བྲལ་ན།། གསར་རྙིང་འཆད་པ་ལ་གནད་དོན་འདྲ་བས།། འཆད་ཚུལ་སེམས་སྟེང་ནས་ནོར་མེད་གྱིས་དང་།། མན་ངག་མཛུབ་ཚུགས་དང་ལུང་རིགས་ངར་བོ།། གང་གིས་རྩོད་ན་ཡང་རྩོད་ས་ལོག་རྟོག། གསར་རྙིང་རྩོད་པ་ལ་ཕྱོགས་ས་སྒྲ་ཁྱད་མེད།། ཐལ་ཕྱིར་མ་སྦྱར་ཡང་དེ་དོན་སྦྱོངས་དང་།། ཉམས་མྱོང་བརྡ་སྐད་དང་བཀའ་བསྟན་དགོངས་འགྲེལ།། རྩོམ་ཚུལ་ཚད་ལྡན་གྱི་གཏམ་དང་མཐུན་ན།། གསར་རྙིང་གང་རྩོམ་ཡང་ཐར་ལམ་སྟོན་པས།། རྩོམ་ཚུལ་རྒྱ་བོད་ཀྱི་མཁས་པར་སྟུན་དང་།། དགེ་ལྡན་བསྟན་པ་དང་སྔ་འགྱུར་ཆོས་ལུགས།། ལྷ་ཆོས་རྣམ་དག་གི་གནད་དོན་གཅིག་རེད།། གསར་རྙིང་གྲུབ་མཐའ་ལ་ནང་དབྱེར་མེད་པས།། དག་སྣང་འོད་དཀར་གྱིས་རང་སེམས་སྦྱོངས་དང་།། ཚངས་སྤྱོད་དགེ་འདུན་དང་སྔགས་འཆང་དཔའ་བོ།། བསླབ་གསུམ་ཉམས་ལེན་དང་བདེ་སྟོང་མཆིས་ན།། གསར་རྙིང་ཟླ་གྲོགས་ལ་བསྟོད་སྨད་མི་དགོས།། ཐར་ལམ་དཀྱུས་ཐོག་དེ་གཉིས་ཀས་ཆོད་ངེས།། གངས་སེང་དཀར་མོ་ཁོ་གངས་རྩེར་འགྱིང་ནས།། གཡུ་རལ་སྔོན་པོ་དེ་མཐའ་ལ་རྒྱས་པས།། མདོ་དབུས་གཉིས་ཀ་ན་སྐད་སྒྲ་ཆེ་བ།། ཚོགས་དྲུག་རང་གྲོལ་གྱི་ཁྱད་ཆོས་ལགས་སོ།། ན་ཚོད་སྒོ་ང་ལ་དམ་རྒྱ་བྱས་ཀྱང་།། ལྷན་སྐྱེས་རིག་རྩལ་གྱི་གཞན་ཡིད་འཕྲོག་པ།། མཆོག་སྤྲུལ་འདབ་ཆགས་ཀྱི་ཕྲུ་གུ་ལགས་ན།། སྐྱོང་ཚུལ་ཐང་ལྷོད་དང་བྲལ་བས་སྐྱོངས་དང་།། རྐྱང་བུ་ཁ་དཀར་གྱིས་རིག་པའི་ཐང་ན།། རྣམ་དཔྱོད་བང་རྩལ་གྱིས་ཕ་རོལ་གནོན་པ།། སྐལ་ལྡན་རང་གྲོལ་ཁོའི་རྩེད་འཇོར་འོས་པས།། གཞན་དོན་ཁྲོམ་གཤོག་གི་དཔའ་བོ་གྱིས་དང་།། ཁོ་རེ་བློ་གྲོས་ཀྱི་ནོར་དང་ལྡན་པས།། གཞན་གྱི་བསླབ་སྟོན་ལ་ལྟོས་པ་མིན་ཡང་།། ངེད་ཅག་བཀུར་འོས་ཀྱི་ངག་ལ་ཉན་ན།། ཕན་པ་འབྱུང་ཚུལ་གྱི་གནའ་གཏམ་འདུག་གོ། དེ་ལྟར་རང་ཉིད་ལ་གྲུབ་མཐའི་གནད་དོན།། ཅུང་ཟད་གོ་བ་ཡི་སྤོབས་པ་དགེ་བས།། འདི་དོན་གསར་རྙིང་གི་བསྟན་འཛིན་ཀུན་གྱིས།། འཕྱུགས་མེད་རྟོགས་པ་ཡི་དོན་དུ་སྨྲས་སོ།། འདི་མར་ནང་འཇིགས་མེད་དམ་ཆོས་རྒྱ་མཚོའི་གསུང་ཡིན།
ལྕང་སྐྱའི་ལྟ་མགུར་
ལྕང་སྐྱའི་ཨ་མ་ངོ་ཤེས་ཀྱི་ལྟ་མགུར།
བཀའ་སྡེ་སྣོད་གསུམ་གྱི་ངོ་སྤྲོད་རག་བསྡུས།
_______བེ་རི་དགེ་བཤེས་འཇིགས་མེད་དབང་རྒྱལ།
སྡེ་སྣོད་གསུམ་སོ་སོའི་ངེས་ཚིག མདོ་སྡེ་རྒྱན་ལས། མདོ་དང་ཆོས་མངོན་འདུས་བ་དག །མདོར་ན་དོན་ནི་རྣམ་བཞིར་འདོད། །བློ་དང་ལྡན་པས་དེ་ཤེས་ནས། །རྣམ་པར་ཐམས་ཅད་མཁྱེན་པ་ཐོབ། །ཞེས་གསུངས་པ་ལྟར། སྡེ་སྣོད་སོ་སོའི་སྒྲ་དོན་ནི། མདོའི་སྐད་དོད་ལ་ལེགས་སྦྱར་སྐད་དུ་སཱུཏྲ་ཞེས་བྱ་ཞིང་། དོན་ནི། གནས་རྣམས་དང་ནི་མཚན་ཉིད་དང་། །ཆོས་དོན་སྒྲོལ་ཕྱིར་མདོ་ཡིན་ནོ། །ཞེས་པ་ལྟར། གནས་དང་། མཚན་ཉིད། ཆོས་ཀྱི་ཚིག་དོན་སྨོས་པས་མདོའི་དེ་འདྲའི་ཚོགས་སུ་གྱུར་པའི་སྡེ་ཡིན་པས་མདོ་སྡེ་ཞེས་བྱའོ། མངོན་པ་ནི་ལེགས་སྦྱར་དུ། ཨབྷི་ཞེས་བྱ་སྟེ། དོན་ནི། མངོན་དུའི་ཕྱིར་དང་ཡང་ཡང་ཕྱིར། །ཟིལ་གནོན་རྟོགས་ཕྱིར་མངོན་པའི་ཆོས། །ཞེས་པ་ལྟར། དེ་ཁོ་ན་ཉིད་མངོན་དུ་གྱུར་པ་དང། དེའི་དོན་སྨྲ་བས་གཞན་ཟིལ་གྱིས་གནོན་པ། ཀུན་རྫོབ་དང་དོན་དམ། རྫས་ཡོད་དང་བཏགས་ཡོད་སོགས་ཀྱི་ངོ་བོ་མངོན་པར་རྟོགས་པ་དང་ལྡན་པའི་སྡེ་ཚན་ཡིན་པས་མངོན་པའི་སྡེ་སྣོད་ཅེས་བྱའོ། འདུལ་བ་ནི་ལེགས་སྦྱར་སྐད་དུ་བིནཡ་ཞེས་བྱ་ཞིང། དོན་ནི། ལྟུང་དང་འབྱུང་དང་ལྡང་པ་དང་། །ངེས་པར་འབྱུང་དང་གང་ཟག་དང་། །བཅས་པ་དང་ནི་རབ་དབྱེ་དང་། །རྣམ་པར་ངེས་ཕྱིར་འདུལ་བ་ཉིད། །ཞེས་པ་ལྟར་རྣམ་པར་ལྟུང་བ་དང་། འབྱུང་བ་དང། ལྡང་བ་དང་། ངེས་པར་འབྱུང་བ་དང་། གང་ཟག་དང་། བཅས་པ་དང་། རབ་དབྱེ་བཅས་རྣམ་པར་ངེས་པ་བྱེད་པས་འདུལ་བའི་སྡེ་ཚན་ཡིན་པས་འདུལ་བའི་སྡེ་སྣོད་ཅེས་བྱའོ།།
བཀའ་སྡེ་སྣོད་གསུམ་གསུངས་པའི་དགོས་པ།
མང་ཐོས་ལི་ཤི་ཟོས་པའི་ལེགས་བཤད་དྲི། ། འཐུལ་ཡང་ཉམས་ལེན་ཀྱོ་བ་མི་ལྡན་པས། ། མ་དུལ་སྨྱུག་རྩེའི་སྣ་ཡིས་གསུང་རབ་རྫིང་། ། གལ་ཏེ་སྙོག་ན་ཁོ་བོས་སྙིང་ནས་འཆགས། །
འདི་བྱས་དགེ་ལེགས་ཀུ་ཤ་གཡོ་བའི་རྩེར།། མངོན་ཆགས་དྭངས་གཙང་ཐིགས་པའི་མུ་ཏིག་ཕྲེང་།། བྱང་ཆེན་རྒྱ་མཚོའི་ཆུ་དང་ཉེར་འགྲོགས་ནས།། ཕན་བདེའི་རླབས་ཀྱི་རྩེད་འཇོ་དགོད་གྱུར་ཅིག།
ཅེས་བདེ་བར་གཤེགས་པའི་བཀའ་སྡེ་སྣོད་གསུམ་གྱི་ངོ་སྤྲོད་རགས་བསྡུས་འདི་ནི། ཝཱ་ཎའི་མཐོ་སློབ་ཀྱི་དོན་གཉེར་ཅན་གྱི་སློབ་མ་འགའ་ཞིག་གིས་དུས་དེབ་དུ་འགོད་རྒྱུར་ཇི་ལྟར་རྩོམ་སྐུལ་གནང་བ་ལྟར། དང་བ་ཆེན་པོས་དཀྱིལ་ཤར་ཨི་ཤར་ཨ་ནས་ལེ་དབར་ཁྲི་ཕྲག་གིས་ཆོད་པའི་ནུབ་གླིང་བྱང་ཨ་རིའི་ཉེ་འགྲམ། དམངས་སྡེ་ཆིལ་སྒྲིལ་གྱི་སྟོབས་ཆེན་རྒྱལ་ཁབ་ཁ་ན་ཊའི་གྲོང་ཁྱེར་ཆེན་པོ་སྦེ་གོ་ཨ་ཀོ་ལོ་བྷི་ཡ་གཙུག་ལག་སློབ་གྲྭ་ཆེན་པོར་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན་དུ་བསྐྱོད་སྐབས་མགོ་འཛུགས་བྱས་ཀྱང་། གསུང་རབ་སེམས་ལ་སྦྱོར་བའི་ཉམས་ལེན་མེད་ཁར་སྤྱི་སྒེར་གྱི་ལས་སྙོག་དུ་མས་ཟླ་ཤས་ལུས་མཐར། སླར་རབ་རྒྱལ་ལྕགས་སྟག་(སྤྱི་ལོ་ ༢༠༡༠/༡༠/༣༠/)ལོའི་ལྷ་བབ་དུས་ཆེན་དུ་མཇུག་རྫོགས་པར་བྱས་པ་དགེ་ལེགས་འཕེལ།། །།
གཟུངས་མ་མནྡྷ་ར
ལྷ་ལྕམ་མནྡྷ་ར་དང་དོན་གཅིག་སྟེ། སློབ་དཔོན་པདྨ་འབྱུང་གནས་ཀྱི་གསང་ཡུམ་ཡིན་པས་གཟུངས་མ་དང་། མཚན་ལ་མནྡྷ་ར་ཞུ་བ་ཡིན་པས་གཟུངས་མ་མནྡྷ་ར་ཞེས་མཚན་ཐོགས་སོ༎
ལྷ་ལྕམ
ལྷ་ལྕམ་ཞེས་པར་གོ་དོན་གཉིས་ཏེ།
༡  རྒྱལ་པོའི་སྲས་མོ་ཡི་ཆེ་བརྗོད། ༢ སྔར་བོད་ས་གནས་སྲིད་གཞུང་སྐབས་ཛ་ཐའི་ཡན་གྱི་མི་དྲག་ཚོའི་བཟའ་ཟླ་བུད་མེད།
ཁལ་ཁ་རྗེ་བཙུན་དམ་པ་ངག་དབང་ཆོས་ཀྱི་དབང་ཕྱུག་འཕྲིན་ལས་རྒྱ་མཚོ་
(ཁལ་ཁ་སྐུ་ཕྲེང་བདུན་པ)རབ་བྱུང་བཅུ་བཞི་པའི་ལྕགས་ཁྱི(༡༨༥༠)ལོར་སྐུ་འཁྲུངས། དགུང་ལོ་བཅུ་དགུ་བཞེས་པ་རབ་བྱུང་བཅོ་ལྔ་པའི་ས་འབྲུག(༡༨༦༨)ལོར་དགོངས་པ་རྫོགས།
༼དུང་དཀར་ཚིག་མཛོད་ཆེན་མོ་༽ནས་བཏུས།
ལྷ་ལྕམ་པདྨ་གསལ
ལྷ་ལྕམ་པདྨ་གསལ་ནི།
ཆོས་རྒྱལ་ཁྲི་སྲོང་ལྡེའུ་བཙན་གྱི་སྲས་མོ་སྟེ། སྐུ་ན་ཕྲ་དུས་ནས་སྙུན་གྱིས་ཟིན་ནས་འདས་སོང་བ་རེད། གཏེར་ཆོས་འགར་སློབ་དཔོན་རིན་པོ་ཆེས་པདྨ་གསལ་ལུང་བསྟན་པ་དང་། སྐུ་ཚེ་ཡུན་རིང་མི་བརྟན་པར་མཁྱེན་ནས་ཆེད་དུ་གདམས་ངག་སྩལ་པའི་སྐོར་ཡང་ཡོད་དོ༎
སྔ་འགྱུར་བསྟན་རྒྱས་སྨོན་ལམ་བསྡུས་པ
སྔ་འགྱུར་བསྟན་རྒྱས་སྨོན་ལམ་བསྡུས་པ་རིག་འཛིན་དགྱེས་པའི་མཆོད་སྤྲིན་བཞུགས།
མདོ་སྔགས་ཆོས་ཚུལ་ཚང་ལ་མ་ནོར་ཞིང་༎ མཁས་ཤིང་གྲུབ་བརྙེས་རིག་འཛིན་བརྒྱུད་པའི་སྲོལ༎ ཐུབ་བསྟན་སྙིང་པོ་གསང་སྔགས་སྔ་འགྱུར་བའི༎ བསྟན་པ་འཕེལ་རྒྱས་འཛམ་གླིང་ཁྱབ་གྱུར་ཅིག །མི་ཕམ་པས་སོ༎
ཁལ་ཁ་སུ་
སོག་པོ་གཡོན་ཁལ་ཁའི་དཔོན་རིགས་ཀྱི་ཆས།
ཁལ་ཁ་ཨོ་རོད་ཕྱོགས་ཀྱི་གཞུང་
རབ་བྱུང་བཅུ་གཅིག་པའི་མེ་གླང(༡༦༣༧)ལོར་ཁལ་ཁ་དང་ཨོ་རོད་ཇུན༌གར་གཉིས་འཁྲུག་པ་བྱུང་སྐབས་བར་འདུམ་གནང་བ་དེ་ཡིན་པར་རྣམ་ཐར་དུ་གསལ། །
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁལ་གཅིག་
བྲེ་ཚད་ཉི་ཤུ་ལ་ཁལ་གཅིག་དང༌། ཡང་ན་ཉ་ག་ཉི་ཤུ་ལ་འདེགས་ཁལ་གཅིག
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁས་བརྒྱའ་བ་
ཁས་བརྒྱལ་བ། ཁ་ཤོབ་སྨྲ་བ། དཔེར་ན་ཕན་ཚུན་བྲེ་མོའི་གཏམ་གྱིས་བརྒྱལ་བ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁལ་ཁ་ཚོ་པ་བདུན་
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁས་ལེན་བཞི་
ཚུལ་ཁྲིམས་ལ་གནས་པ་དང༌། ལམ་གྱི་ཆོས་ལ་ཐོས་བསམ་བྱ་བ། སྒོམ་བྱ་བ། འཕགས་པའི་རིགས་བཞི་ལ་གནས་པ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་གུ་
ཕའི་སྤུན་ཡིན་པའི་བུ་རྒན་གཞོན།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ཁྲི་སྙ་དགྲུ་
འདི་འདུས་སྲོང་གི་བློན་པོ་བྱས། རྗེས་སུ་བཀྱོན་ཕབ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་འགྱུར་གསལ་བའི་མཆོག་
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁལ་ཁ་རྗེ་བཙུན་དམ་པ་ངག་དབང་བློ་བཟང་ཆོས་ཀྱི་ཉི་མ་བསྟན་པའི་དབང་ཕྱུག་
(ཁལ་ཁ་སྐུ་ཕྲེང་བརྒྱད་པ)རབ་བྱུང་བཅོ་ལྔ་པའི་ལྕགས་རྟ(༡༨༧༠)ལོར་རྒྱལ་བ་འཕྲིན་ལས་རྒྱ་མཚོའི་སྐུ་ཉེར་གཏོགས་པ་ཞོལ་ཚ་གུར་དུ་འཁྲུངས། དགུང་ལོ་ལྔ་ལ་ཕེབས་སྐབས་རྒྱལ་བའི་ཡོངས་འཛིན་ཕུར་ལྕོག་བྱམས་པ་རྒྱ་མཆོའི་དྲུང་ནས་དགེ་བསྙེན་དང་རབ་བྱུང་གི་སྡོམ་པ་བཞེས། སྐྱོར་མོ་ལུང་མངའ་རིས་སྤྲུལ་སྐུ་ཡོངས་འཛིན་དུ་བསྐོ་གཞག་གནང་སྟེ་ལྷན་རྒྱས་ཏཱ་ཁུ་རེ་དུ་གདན་དྲངས། རབ་བྱུང་བཅོ་ལྔ་པའི་ས་སྤྲེལ(༡༩༠༨)ལོར་དེ་སྔོན་དཔར་བརྐོས་འགོ་ཚུགས་ནས་མཇུག་སྐྱེལ་མ་གྲུབ་པར་ལུས་པའི་བཀའ་འགྱུར་གྱི་ཤིང་དཔར་པོད་བརྒྱ་དང་ལྔ་ཆ་ཚང་མཇུག་སྐྱོང་གནང༌། རབ་བྱུང་གོང་གསལ་གྱི་ལྕགས་བྱ(༡༩༢༡)ལོར་ཁལ་ཁའི་ཡུལ་དུ་གསར་བརྗེའི་ལས་འགུལ་བྱུང་ཞིང༌། སྲིད་གཞུང་གསར་པ་ཚུགས་ཏེ་ཕྱིན་ཆད་རྗེ་བཙུན་དམ་པའི་ཡང་སྲིད་ངོས་འཛིན་གདན་ཞུ་བྱེད་མི་ཆོག་པའི་ཁྱབ་བསྒྲགས་བྱས་ཤིང༌། དགུང་ལོ་ང་བཞི་པ་རབ་བྱུང་བཅོ་ལྔ་པའི་ཆུ་ཕག(༡༩༢༣)ལོར་དགོངས་པ་རྫོགས།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་གཉགས་གཉིས་ཀྱིས་མ་ཕྱར་བྱས་
ཁུའི་རུས་རྒྱུད་དང་གཉགས་ཀྱི་རུས་རྒྱུད་གཉིས་ཀྱིས་གཙོ་བོར་བྱས་པའི་དཔོན་རིགས་ཚན་པ་གཅིག་ལྷོ་ཁ་འཕྱོངས་རྒྱས་ཀྱི་ལུང་པའི་རྒྱབ་འཕྱོས་ཁུལ་དུ་ཆགས་པ་ལ་ཟེར།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་རྔོག་འབྲོམ་གསུམ་
ཇོ་བོ་རྗེ་ཨ་ཏི་ཤའི་སློབ་མའི་གཙོ་བོ་གསུམ་ཞེས་ཡོངས་སུ་གྲགས་པ་དེ་ཡིན། ཐོག་མར་ཁོང་རྣམ་པ་གསུམ་ཀ་ཇོ་བོ་རྗེ་ཨ་ཏི་ཤ་བོད་དུ་མ་བྱོན་གོང་དུ་བར་ཁམས་འདན་ཀློང་ཐང ་དུ་བླ་མ་སེ་བཙུན་གྱི་དྲུང་དུ་བྱོན་ནས་ཕར་ཚད། དབུ་མ། སམ་སྐྲི་ཏའི་སྐད་བཅས་ལ་སྦྱངས་པ་མཛད་དེ་ཆོས་ཀྱི་གྲོགས་མཆེད་ཡིན་པས། ཁུ་རྔོག་འབྲོམ་གསུམ་ཞེས་པའི་མཚན་ཡང་ཁམས་ལ་བཞུགས་དུས་ནས་ཐོགས་པ་ཡིན།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་སྟོན་བརྩོན་འགྲུས་གཡུང་དྲུང་
ཇོ་བོ་རྗེཨ་ཏི་ཤའི་སློབ་མའི་གཙོ་བོ་ཁུ་རྔོག་འབྲོམ་གསུམ(༡ཁུ་སྟོན་བརྩོན་འགྲུས་གཡུང་དྲུང༌། ༢རྔོག་ལེགས་པའི་ཤེས་རབ། ༣འབྲོམ་སྟོན་པ་རྒྱལ་བའི་འབྱུང་གནས)གྱི་ནང་གསེས། མཚན་གཞན་དགེ་བཤེས་ཁུ་ཆེན་པོ་ཡང་ཟེར། རབ་བྱུང་དང་པོའི་གོང་གི་ལྕགས་ཕག(༡༠༡༡)ལོར་ཡར་ལུང་སྐུ་འཁྲུངས། དགེ་བཤེས་ནག་ཚོ་ལོ་ཙཱ་བ་དང་དགུང་མཉམ་ཡིན། གྲུ་མེར་ཚུལ་ཁྲིམས་འབྱུང་གནས་ཀྱི་དྲུང་དུ་རབ་ཏུ་བྱུང༌། དགེ་བཤེས་གྲྭ་པ་མངོན་ཤེས་ལ་ཡང་ཆོས་འགའ་ཞིག་གསན། རྗེས་སུ་རྔོག་ལེགས་པའི་ཤེས་རབ་དང༌། འབྲེ་ཤེས་རབ་འབར་གཉིས་དང་མཉམ་དུ་བར་ཁམས་ལྡན་ཀློང་ཐང་དུ་བྱོན་ནས་བླ་མ་སེ་བཙུན་གྱི་སློབ་མ་མཛད་དེ་ཆོས་མང་དུ་གསན། འབྲོམ་སྟོན་པ་ཇོ་བོ་རྗེ་ཨ་ཏི་ཤ་མཇལ་བར་མངའ་རིས་སུ་ཕེབས་པའི་ཕྱི་ལོ་དབུས་སུ་ཕེབས། ཐང་པོ་ཆེར་བཞུགས་ནས་མཚན་ཉིད་ཀྱི་བཤད་པ་མཛད་པས་སློབ་མ་མང་དུ་བྱུང་ཞིང༌། དྭགས་པོ་དབང་རྒྱལ་གྱིས་ཁོང ་གི་དྲུང་དུ་ཕར་ཕྱིན་གསན། ཇོ་བོ་རྗེ་ཨ་ཏི་ཤ་འབྲོམ་སྟོན་པས་དབུས་སུ་གདན་དྲངས་སྐབས་ཕེབས་བསུར་རྟ་པ་མང་པོ་དང་བཅས་ཏེ་བསུ་བ་ཞུ་མཁན་ཚང་མའི་སྔོན་ལ་ཕེབས་ནས་ཐང་པོ་ཆེར་གདན་དྲངས། རྗེས་སུ་འབྲོམ་སྟོན་པས་ཁུ་སྟོན་གྱིས་མ་མཁྱེན་པ་མཛད་དེ་ལྐོག་ཏུ་བསམ་ཡས་དང་སྙེ་ཐང་དུ་གདན་དྲངས་པས་འབྲོམ་སྟོན་པར་ཤིན་ཏུ་མ་མཉེས། དེ་ནས་འབྲོམ་སྟོན་པས་མངོན་ལྐོག་གང་སར་དགེ་བཤེས་ཁུ་སྟོན་ཆེན་པོར་བསྔགས་བརྗོད་ཡང་ཡང་མཛད་པ་གསན་ནས་ཇོ་བོ་རྗེ་དང་འབྲོམ་སྟོན་པར་དགོངས་སེལ ་ཞུ་བར་ཐང་པོ་ཆེ་ནས་བྲག་ཡེར་པ་བར་ཞབས་ཐང་གིས་ཕེབས། འབྲོམ་སྟོན་པ་དང་མཇལ་མ་ཐག་སྐུ་ཕྱག་ཕུལ་ནས་བཟོད་གསོལ་མཛད་དེ་དེ་ནས་བཟུང་འབྲོམ་སྟོན་པ་ལ་གུས་བཀུར་གཞན་དང་མི་འདྲ་བ་གནང༌། མཐར་དགུང་ལོ་རེ་ལྔ་པ་རབ་བྱུང་དང་པོའི་ཤིང་ཡོས(༡༠༧༥)ལོར་སྐུ་གཤེགས། དགེ་བཤེས་ཆེན་པོ་འདིས་མཛད་པའི་བོད་ཀྱི་ལོ་རྒྱུས《ལོག་གནོན་ཆེན་མོ》ཞེས་ཁ་བྱང་དུ་འཁོད་པ་ཞིག་དཔའ་བོ་གཙུག་ལག་ཕྲེང་བས་གཟིགས་མྱོང་ཚུལ《ཆོས་འབྱུང་མཁས་པའི་དགའ་སྟོན》བོད་ཀྱི་རྒྱལ་རབས ་ཀྱི་མཇུག་ཏུ་གསུངས་འདུག་ན་ཡང༌། དེང་སང་དེའི་དཔེ་རྒྱུན་ད་ཕན་གཏན་ནས་མ་རྙེད། འདིར་བཀོད་པའི་ལོ་རྒྱུས་ནི《དེབ་སྔོན》དེབ་གཟུགས་ལྕགས་དཔར་མ་སྟོད་ཆའི་ཤོག་གྲངས༡༢༢ནས༡༢༣བར་གསལ་བ་ནས་དྲངས་པ་ལགས།
༼དུང་དཀར་ཚིག་མཛོད་ཆེན་མོ་༽ནས་བཏུས།
གཟུངས་མ་མནྡྷ་ར་བས་མཛད་པའི་གུ་རུའི་གསོལ་འདེབས།
གཟུངས་མ་མནྡྷ་ར་བས་མཛད་པའི་གུ་རུའི་གསོལ་འདེབས།
ཨེ་མ་ཧོ༔
མཚར་སྡུག་ཡིད་འོང་ཁྱེའུ་ཆུང་སྤྲུལ་པའི་སྐུ༔
གསལ་འཚེར་ལྷུན་སྡུག་གཟི་བརྗིད་འབར་བའི་སྐུ༔
མཚན་དང་དཔེ་བྱད་མཛེས་པའི་དྲྭ་བ་ལ༔
ལྟ་བས་མི་ངོམས་ཨོ་རྒྱན་སྤྲུལ་པའི་སྐུར༔
གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས༔
འཁོར་བའི་སྡུག་བསྔལ་འདི་ལས་བསྒྲལ་དུ་གསོལ༔
ཚངས་པའི་གསུང་དབྱངས་རྡོ་རྗེའི་གླུ་དབྱངས་ཀྱིས༔
ཟབ་གསལ་ཆོས་ཀྱི་སྒྲ་ལ་དབྱངས་སྙན་པ༔
ཉན་པས་མི་ངོམས་ཨོ་རྒྱན་སྤྲུལ་པའི་གསུང་༔
འགྲོ་དྲུག་འཁོར་བའི་གནས་ནས་འདྲེན་མཛད་པའི༔
ཐུགས་རྗེ་རྒྱུན་ཆད་མེད་པའི་སྤྱན་སྔ་རུ༔
བསྡད་པས་མི་ངོམས་ཨོ་རྒྱན་སྤྲུལ་པའི་ཐུགས༔
སུ་རིང་སུ་རབ་ཕ་ཡུལ་བཟང་ན་ཡང་༔
གཏན་དུ་མི་རྟག་དྲི་ཟའི་གྲོང་ཁྱེར་འདྲ༔
བདག་ཉིད་འཆི་བའི་ནངས་པར་ཕ་ཡུལ་མེད༔
གཏན་དུ་སྡོད་པའི་དབང་མེད་ཆུ་བུར་འདྲ༔
བདག་ཉིད་འཆི་བའི་ནངས་པར་གནས་ཁང་མེད༔
གཏན་གྱི་གནས་ཁང་ཨོ་རྒྱན་རིན་པོ་ཆེ༔
ཟས་ནོར་ལོངས་སྤྱོད་ཕུན་སུམ་ཚོགས་ན་ཡང་༔
གཏན་དུ་མི་རྟག་རྩྭ་ཁའི་ཟིལ་པ་འདྲ༔
བདག་ཉིད་འཆི་བའི་ནངས་པར་འཁྱེར་དབང་མེད༔
གཏན་གྱི་ནོར་སྐལ་ཨོ་རྒྱན་རིན་པོ་ཆེ༔
ཕ་དང་ཕུ་བོ་སྤུན་ཟླ་བཟང་ན་ཡང་༔
གཏན་དུ་མི་རྟག་ནམ་མཁའི་སྤྲིན་དང་འདྲ༔
བདག་ཉིད་འཆི་བའི་ནངས་པར་ཕ་སྤུན་མེད༔
གཏན་གྱི་ཕ་སྤུན་ཨོ་རྒྱན་རིན་པོ་ཆེ༔
གྲོགས་སམ་གཏན་གྲོགས་མངའ་ཐང་བཟང་ན་ཡང་༔
གཏན་དུ་མི་འཁྱོལ་ངལ་གསོའི་སྟེགས་དང་འདྲ༔
བདག་ཉིད་འཆི་བའི་ནངས་པར་སྐྱོ་གྲོགས་མེད༔
གཏན་གྱི་སྐྱོ་གྲོགས་ཨོ་རྒྱན་རིན་པོ་ཆེ༔
ཚེ་འདིར་དཔལ་འབྱོར་སྙན་གྲགས་འཛོམས་ན་ཡང་༔
གཏན་དུ་མི་རྟག་ནམ་མཁའི་འབྲུག་དང་འདྲ༔
བདག་ཉིད་འཆི་བའི་ནངས་པར་སྙན་གྲགས་མེད༔
གཏན་གྱི་སྙན་གྲགས་ཨོ་རྒྱན་རིན་པོ་ཆེ༔
ཤི་ནས་དམྱལ་བར་མཁས་དྲེགས་ངོམས་ས་མེད༔
གཏན་གྱི་རྒྱབ་རྟེན་ཨོ་རྒྱན་རིན་པོ་ཆེ༔
ཚེ་འདིའི་གནས་ལུགས་འཇིག་རྟེན་བྱ་བས་གཡེང་༔
ཆགས་སྡང་དབང་གིས་སྡུག་བསྔལ་འདམ་དུ་བྱིང་༔
ལས་ངན་བསགས་པས་ལུས་ངན་འདི་འདྲ་བླངས༔
ཐུགས་རྗེས་གཟིགས་ཤིག་ཨོ་རྒྱན་རིན་པོ་ཆེ༔
འདི་ནས་བཟུང་སྟེ་ཚེ་རབས་ཐམས་ཅད་དུ༔
འདྲེན་མཆོག་ཁྱེད་ཀྱིས་ཐུགས་རྗེས་བཟུང་ནས་ཀྱང་༔
རྡོ་རྗེའི་ཐེག་པའི་ལམ་མཆོག་བསྟན་དུ་གསོལ༔
འདི་སློབ་དཔོན་ཆེན་པོ་ལ་ལྷ་ལྕམ་མནྡྷ་ར་བས་གདུང་ཤུགས་ཀྱིས་གསོལ་བ་བཏབ་པའོ༎ ༎
ཁལ་ཁའམ་བྲག་རི་དམ་ཚིག་རྡོ་རྗེ་གྲགས་པ་དཔལ་
རྗེ་འདི་ནི་ཧལ་ཧའི་ཡུལ་གྲུར་ཇིང་གིར་གྱི་རྒྱལ་རྒྱུད་དུ་ཡབ་ཚེ་དབང་བཀྲ་ཤིས་དང༌། ཡུམ་བསོད་ནམས་སྐྱིད་གཉིས་ཀྱི་སྲས་སུ་རབ་བྱུང་བཅུ་གསུམ་པའི་ལྕགས་གླང(༡༧༨༡) ལོར་འཁྲུངས། ནོ་ཡོན་ཧོ་ཐོག་ཐུ་ཡེ་ཤེས་དོན་གྲུབ་ཀྱིས་མཚན་ཚེ་རིང་རྡོ་རྗེར་གསོལ། དགུང་ལོ་བཅུ་གཉིས་ལ་ཁུ་རེ་དགོན་པར་ཆོས་ཞུགས་མཛད་ནས་བསྡུས་གྲྭ་སོགས་གཞུང་ལུགས་ལ་གསན་སྦྱོང་མཛད། དགུང་ལོ་བཅུ་དྲུག་ལ་དཀའ་བཅུ་ཡེ་ཤེས་དོན་གྲུབ་ཀྱི་དྲུང་དུ་རབ་བྱུང་བསྒྲུབས། དགུང་ལོ་བཅུ་དགུ་ལ་ཐུའུ་བཀྭན་རིན་པོ་ཆེའི་དྲུང་དུ་ཕེབས་ནས་མདོ་སྔགས་ཀྱི་ཆོས་མང་དུ་གསན། དགུང་ལོ་ཉི་ཤུ་ལ་དགོན་ལུང་དུ་ཕེབས་ནས་ཐུའུ་བཀྭན་ཆོས་ཀྱི་ཉི་མའི་དྲུང་དུ་བསྙེན་རྫོགས་བསྒྲུབས། དགུང་ལོ་ཉེར་བཞི་ལ་ཁལ་ཁ་རྗེ་བཙུན་སྐུ་ཕྲེང་བཞི་པ་དང་ལྷན་དུ་དབུས་སུ་ཕེབས་ནས་རྒྱལ་དབང་འཇམ་དཔལ་རྒྱ་མཆོ་དང་མཇལ། སེ་ར་བྱེས་བསམ་བློ་ཁང་ཚན་དུ་ཆོས་ཞུགས་མཛད། ཧལ་ཧ་བློ་བཟང་སྦྱིན་པ་ཡོངས་འཛིན་དུ་བསྟེན་ནས་གཞུང་ཆེན་མོར་སློབ་གཉེར་མཛད། ཁྲི་ཆེན་ངག་དབང་སྙན་གྲགས་ཀྱི་དྲུང་ནས་ཀྱང་དམ་ཆོས་མང་དུ་གསན། མདོ་སྔགས་ཀྱི་གཞུང་ཆེན་ལ་མཁས་པའི་གྲགས་པ་རྒྱས། བོད་དུ་སློབ་གཉེར་ལ་ལོ་བཅུ་དྲུག་བཞུགས་ནས་དགུང་ལོ་བཞི་བཅུ་ཐམ་པ་ལ་རྗེ་བཙུན་དམ་པ་སྐུ་ཕྲེང་ལྔ་པའི་མཆོག་སྤྲུལ་ཁལ་ཁར་གདན་ཞུ་གནང་བ་དང་སྦྲགས་རང་ཡུལ་དུ་ཕྱིར་ཕེབས། དགུང་ལོ་རེ་དྲུག་ལ་རྗེ་བཙུན་དམ་པ་སྐུ་ཕྲེང་ལྔ་པ་དགོངས་པ་རྫོགས་པའི་མཆོད་འབུལ་དུ་དབུས་གཙང་དུ་ཕེབས། རྗེ་འདི་ཉིད་འཆད་རྩོད་ཀྱི་རིག་པ་ཟབ་པ་མ་ཟད། རྩོམ་པ་ལའང་མཆོག་ཏུ་མངའ་བས། 《བྱང་ཆུབ་ལམ་རིམ་གྱི་ཁྲིད་ཡིག་སྨན་མཆོག་ཐེག་ཆེན་བློ་སྦྱོང་གི་དམིགས་རྣམ་སྐྱོང་ཚུལ་བདུད་རྩིའི་ཉིང་ཁུ》 《དབུ་མ་འཇུག་པའི་འགྲེལ་བཤད་རྒྱལ་སྲས་རྒྱ་མཚོའི་འཇུག་ངོགས》《སྨན་མཆོག་ཁ་སྐོང་དང་བཅས་པ་ནོར་བུའི་མཛེས་རྒྱན》《སྤྱན་རས་གཟིགས་ལྷ་ལྔའི་སྒྲུབ་དཀྱིལ་ཆོ་ག》《རྡོ་རྗེ་འཇིགས་བྱེད་ལྷ་བཅུ་གསུམ་གྱི་ལས་རིམ》《བདེ་མཆོག་དཀར་པོའི་མཆོད་ཆོག་དཔལ་སྟེར》《སྒྲུབ་མཆོད་རྒྱས་པ་དངོས་གྲུབ་གཏེར་མཛད》《སྒྲོལ་དཀར་ཡིད་བཞིན་འཁོར་ལོའི་ཆོས་མཆོག་རབ་རྒྱས》《བླ་མའི་རྣལ་འབྱོར་སྣ་ཆོགས་ཀྱི་སྐོར》《ཚེ་སྒྲུབ་འཆི་མེད་སྲོག་ཤིང 》ཀུན་མཁྱེན་གཉིས་པ་སློབ་དཔོན་ཆེན་པོ་དབྱིག་གཉེན་ཞབས་ཀྱི《ཕུང་པོ་ལྔའི་རབ་བྱེད》སོགས་མདོ་སྔགས་ཀྱི་བསྟན་བཅོས་པོ་ཏི་བཅུ་དྲུག་ཙམ་བརྩམས་པ་གནང༌། མཐར་དགུང་གྲངས་དོན་ལྔ་ལ་ཕེབས་པ་རབ་བྱུང་བཅུ་བཞི་པའི་ཤིང་ཡོས(༡༨༥༥)ལོར་གཟུགས་སྐུའི༌བཀོད་པ་རེ་ཞིག་ཆོས་དབྱིངས་སུ་བསྡུ་བའི་ཚུལ་བསྟན།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་དངོས་གྲུབ་
རབ་བྱུངདང་པོའི་འགོ་སྟེ་དུས་རབས་བཅུ་གཅིག་པའི་དཀྱིལ་ཙམ་དུ་བྱོན་པའི་བོད་ཀྱི་ལོ་ཙཱ་བ་ཞིག འདིས་བསྒྱུར་བའི་གཞུང་འགའ་ཞིག་བསྟན་འགྱུར་གྱི་ནང་དུ་ཡོད། དེ་མིན་གྱི་ལོ་རྒྱུས་ཞིབ་པ་མ་རྙེད།
ཁོང་ནི་སྤྱི་ལོའི་དུས་རབས་བཅུ་པའི་དུས་སྨད་ཙམ་དུ་སྐུ་འཁྲུངས། ཁོང་གིས་ཐོག་མར་བོད་ནས་མདོ་སྔགས་རིག་གནས་དང་བཅས་པར་སྦྱངས་པ་དཔྱིས་ཕྱིན་པ་མཛད་ཅིང་། དེ་རྗེས་ཁ་ཆེ་དང་། བལ་ཡུལ། རྒྱ་གར་སོགས་སུ་ཕེབས་ཏེ་པཎ་གྲུབ་མང་པོའི་ཞབས་ལ་གཏུགས་ནས་མདོ་སྔགས་གཉིས་ཀའི་ཆོས་ལ་སློབ་གཉེར་ལེགས་པར་མཛད་པ་དང་། ལེགས་སྦྱར་གྱི་སྐད་ལ་ཡང་བྱང་ཞིང་ཆུབ་པ་མཛད་ནས《ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད》ལས་ལེའུ་གཉིས་ཙམ་བསྒྱུར་ཞིང་། སླད་ནས་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བ (1011—1064) ཡིས་ཞུས་ཤིང་གཏན་ལ་ཕབ་ཅེས་འགྱུར་བྱང་དུ་འཁོད་འདུག ཁོང་གི་བསྒྱུར་རྩོམ་ནི《བཀའ་འགྱུར》ལས《ཕག་མོ་མངོན་པར་བརྗོད་པ་བཤད་པའི་རྒྱུད་ཕྱི་མ་ལས་ཕག་མོ་མངོན་པར་བྱང་ཆུབ་པ》། 《ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད》ལས་ལེའུ་གཉིས། 《བསྟན་འགྱུར》ལས《བུང་བ་འདོད་པའི་སྒྲུབ་ཐབས》། 《བདུད་རྩི་འབྱུང་བའི་གཏོར་མའི་ཆོ་ག》། 《ཀྱེའི་རྡོ་རྗེའི་རྒྱུད་ཀྱི་དཀའ་འགྲེལ་པདྨ་ཅན》བཅས་བཞུགས་སོ།།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་དང་གཉགས་ཀྱི་ཡུལ་
ཡར་ལུང་སོག་ཁའི་ཡུལ་རྣམས་བཙན་པོ་སྲོང་བཙན་སྐམ་པོའི་སྐབས་ཁུའི་རུས་རྒྱུད་དང་གཉགས་ཀྱི་རུས་རྒྱུད་ཀྱིས་བཟུང་ནས་ཡོད་པ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་དང་ནུ་བས་ཆེ་
རང་ཉིད་ཀྱི་ཨ་ཁུ་དང་། ནུ་བོ་ལས་ཀྱང་བཀའ་དྲིན་ཆེ་བ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་དང་དག་སྣང་འབྲེལ་བའི་ཚོམས་
《བཀའ་གདམས་བུ་ཆོས》ཀྱི་ལེའུ་ཉི་ཤུ་རྩ་གཉིས་པ་ཡིན་ཅིང༌། འདིའི་ནང་འབྲོམ་སྟོན་པ་དང་ཁུ་སྟོན་རིན་པོ་ཆེ་གཉིས་ཕན་ཚུན་དགོངས་སེལ་ཞུ་རེས་མཛད་མཐར་ཇོ་བོ་རྗེས་རྣམ་པ་གཉིས་ཀྱི་སྐུ་ཚེ་སྔོན་མའི་ལོ་རྒྱུས་གསུང་ཡོད།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་འདུས་ཞེས་བྱ་བའི་རི་བོ་
འདམ་གཞུང་བརྒྱུད་དུ་ཡོད་པའི་རི་མཐོ་ཞིང་བཙན་པ་ཞིག
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ནི་མ་ཕྟ་
འདིར《རྒྱ་གར་ཆོས་འབྱུང》ལས་ཧོར(ཧོར་ནི་དེ་སྔའི་པ་ཅི་སི་ཐན་གྱི་རྒྱལ་ས་ལ་ཝོར་བེ་ཏི་ལ་ཟེར)གྱི་རྒྱལ་པོ་བནྡེ་རོ་ཡང་ཟེར་བ་སྟག་གཟིག་གི་རྒྱལ་པོ་ཞེས་གསུངས་པ་ནི་ཏཱ་སིག་གི་ཆོས་ལུགས་འཛིན་པའི་རྒྱལ་པོ་ཞེས་པའི་གོ་དོན་ཡིན་པ་ལས། རྒྱལ་པོ་དེ་ཏཱ་སིག་གི་མི་རིགས་ཡིན་པར་གསུངས་པ་ནི་མིན།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ཡུ་
འབྲི་གཡག་སོགས་རྭ་ཐུར་དུ་འཁྱོག་པའི་མིང༌།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་འཕྲིག་ཟ་བ་
དོགས་པ་ཟ་བའམ་རྣམ་རྟོག་བྱས་པ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ནུ་
ས་སྐྱ་པཎ་ཆེན་ཀུན་དགའ་རྒྱལ་མཚན་གྱིས་མཛད་པའི《སྡོམ་གསུམ་རང་མཆན》དཔེ་དེབ་བྲིས་མ་ཤོག་གྲངས༦༧པའི་ནང༌། ནག་པོའི་ཕྱོགས་ལ་དགའ་བ་ཡིན། །སྐར་རྒྱལ་ཞེས་བྱའི་ཀླུ་ཆེན་ཞིག ཞེས་པའི་མཆན་དུ་ཁུ་ནུ་ཞེས་བྱ་བའི་ཡུལ་གྱི་རྟིང་དུ་ཞེས་གསལ་ཞིང༌། དེ་ཡང་ཡུལ་དེའི་ར་རྫི་ཞིག་ལ་ཀླུ་སྐར་རྒྱལ་བྱ་བ་ཁོག་ཞུགས་བྱས་ཏེ། སངས་རྒྱས་བཅོམ་ལྡན་འདས་སྐུ་དངོས་ལྟ་བུའི་རྫུ་འཕྲུལ་བསྟན་ནས་བཅོམ་ལྡན་འདས་ཀྱི་དགོངས་པ་དང་ཕྱིན་ཅི་ལོག་པའི་ཆོས་མང་པོ་བཤད་དེ་མི་མང་པོ་མགོ་བསྐོར་ཐེབས་ནས་ཡོད་སྐབས་ལོ་ཙཱ་བ་རིན་ཆེན་བཟང་པོས་ཚར་བཅད་པ་དེ་ཡིན། ཡུལ་དེར་ཁུ་ནུ་ཀ་གནམ་ལྷུན་གྲུབ་དགེ་འཕེལ་ཞེས་པའི་དགོན་པ་ཞིག་ཡོད་པ་སྔར་ས་སྐྱའི་ཆོས་ལུགས་འ ཛིན་པ་ཞིག་ཡིན། རྗེས་སུ་དགེ་ལུགས་སུ་བསྒྱུར་བ་ཡིན་ཚུལ《བེེ་སེར》ལྕགས་དཔར་མའི་ཤོག་གྲངས༢༨༡པར་གསལ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་འཕང་
བོད་གནའ་རབས་ཀྱི་བརྡ་རྙིང་པར་ཁ་བ་ལ་ཁུ་འཕང་ཞེས་བརྗོད་སྲོལ་ཡོད་པ་དང༌། རྗེ་བཙུན་མི་ལ་རས་པའི་གངས་མགུར་གྱི་ནང་སེར་བ་ལྟར་རྡོག་པོར་འདྲིལ་ཞིང་ཆེ་ཆུང་ཡུངས་ཀར་དང་སྲན་ཆུང་ཙམ་ཡོད་པའི་ཁ་བ་ཆུང་བའི་རིགས་ལ་ཟེར་བར་གསུངས་སོ། །
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ཤ་
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ལེའི་ཁ་མོ་ཟེའུ་སྟོན་
མཚན་གཞན་ཆུ་མིག་པ་ཆེན་པོ་ཞེས་སུ་གྲགས་ཤིང༌། མཚན་དངོས་ཤེས་རབ་གྲགས་ཡིན། རྫ་རའི་ཟེའུ་རྒྱུད་དུ་འཁྲུངས། དགུང་ལོ་བཅོ་བརྒྱད་པ་ལ་འབྲེ་ཤེས་རབ་འབར་གྱི་དྲུང་དུ་བྱོན་ནས་རབ་ཏུ་བྱུང༌། ཁྱུང་རིན་ཆེན་གྲགས་ལས་དབུ་ཚད་དང་སྤྱོད་ཕྱོགས་གསན། འབྲེ་ཤེས་རབ་འབར་ལས་ཕར་ཕྱིན་ལོ་དྲུག་གི་བར་གསན། དགེ་བཤེས་ལུམ་པ་བ་ཡེ་ཤེས་བྱང་ཆུབ་རྩིས་ཕུའི་ཡང་དབེན་ན་བཞུགས་པ་དང་མཇལ་ནས་ཆོས་ཞུས་ཤིང༌། ལོ་ལྔའི་བར་དུ་བསྟེན། དེ་ནས་ཁྱོད་དགེ་བཤེས་ཞང་རོམ་པ་ཅན(དགེ་བཤེས་ཤ་ར་བ)དུ་རྒྱུག་ཅེས་གསུངས་པ་ལྟར་དགེ་བཤེས་ཤ་ར་བ་ལོ་གསུམ་བསྟེན། དགེ་བཤེས་བྲག་དཀར་བ་ལོ་ཉི་ཤུ་བསྟེན། དེ་ནས་རང་ཡུལ་གྱི་རི་ཤེས་སླས་ཁ་དང་སྲམ་ཕུ་ལ་སོགས་པར་བཞུགས། ཁ་མོ་དགོན་པ་བཟུང་བས་སློབ་མ་མང་དུ་འདུས་པས་ཁ་མོ་ཟེའུ་སྟོན་ཞེས་མཚན་དུ་གྲགས་ཤིང༌། རྗེས་སུ་ཆུ་དགོན་པར་བཞུགས་པས་ཆུ་མིག་པ་ཆེན་པོ་ཞེས་ཀྱང་གྲགས། 《བྱང་ཆུབ་ལམ་སྒྲོན》ལ་འགྲེལ་པ་འིག་ཀྱང་མཛད། དགུང་ལོ་དོན་བརྒྱད་པ་ལ་སྐུ་གཤེགས། འཁྲུངས་ལོ་དང་འདས་ལོ་གསལ་བར་མ་རྙེད་ཅིང༌། ལོ་རྒྱུས་སྐོར་ལས་ཆེན་ཀུན་དགའ་རྒྱལ་མཚན་གྱིས་མཛད་པའི《བཀའ་གདམས་ཆོས་འབྱུང》༡༡༤ནས༡༡༦བར་གསལ་བ་དེར་གཟིགས།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་སེན་
འཇང་ས་ཐམ་ཟེར། ཡུན་ནན་ལི་ཅང་ས་ཁུལ་ལ་ཡོད། བོད་དང་གང་ཅིའི་ཐད་འབྲེལ་བ་ཟབ་ཅིང༌། ལྷག་པར་འཕགས་པ་ལྷ་སྐུ་ཕྲེང་འགའ་དང་ཀརྨ་པ་སྐུ་ཕྲེང་འགའ་ཞིག་མཆོད་ཡོན་དུ་འབྲེལ་ཞིང༌། ཏཱ་ལའི་བླ་མ་སྐུ་ཕྲེང་གསུམ་པས་ལི་ཐང་དགོན་བཏབ་དུས་ཀྱང་ས་ཐམ་རྒྱལ་པོས་རྒྱབ་སྐྱོར་བྱས་ཡོད།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ནུ་ལའི་རི་རྒྱུད་
རི་རྒྱུད་དེ་ནི་ནུབ་ཕྱོགས་ནས་བོད་ཀྱི་བྱང་མཚམས་སུ་བརྒྱུགས་ཡོད། ཆ་སྙོམས་མཐོ་ཚད་རྒྱ་མཚོའི་ངོས་ལས་སྤྱི་ཁྲེ་ལྔ་སྟོང་ལྔ་བརྒྱ་ནས་དྲུག་སྟོང་བར་ཟིན། རི་རྒྱུད་དེའི་བྱང་ངོས་སུ་མཐོ་ཚད་རྒྱ་མཚོའི་ངོས་ལས་སྤྱི་ཁྲེ་ཆིག་སྟོང་ཟིན་པའི་ཤིན་ཅང་ཐ་ལི་མུ་གཤོངས༌ས་དང༌། མཐོ་ཚད་རྒྱ་མཚོའི་ངོས་ལས་སྤྱི་ཁྲེ་ཉིས་སྟོང་དྲུག་བརྒྱ་ནས་སུམ་སྟོང་བར་ཟིན་པའི་མཚོ་སྔོན་ཚྭ་འདམ༌། གཤོངས་ས་གཉིས་གནས་ཤིང༌། རི་རྒྱུད་དེ་ནི་གཤོངས་ས་དེ་གཉིས་ལས་སྤྱི་ཁྲེ་སུམ་སྟོང་ནས་ལྔ་སྟོང་ཡན་གྱིས་མཐོ་བས་གནམ་སའི་ཁྱད་པར་ཆོད། རི་རྒྱུད་དེའི་ལྷོ་ངོས་ནི་མཐོ་ཚད་རྒྱ་མཚོའི་ངོས་ལས་སྤྱི་ཁྲེ་ལྔ་སྟོང་ཙམ་ཟིན་པའི་བོད་ཀྱི་བྱང་རྒྱུད་དང་འབྲེལ། བོད་ཁུལ་དུ་ཁུ་ནུ་ལའི་ལྷོ་ངོས་ཀྱི་ཆ་ཤས་ཙམ་ལས་མེད་པ་དེ་ནི་ས་བཀྲའི་ཐོག་གི་གཞུང་ཐིག༨༦. ནས༩༢. བར་དུ་མངོན་ཆེ་བ་ཡོད། རི་རྒྱུད་དེའི་རི་བོ་མཐོ་ཤོས་ནི་མུ་ཙེ་ཐ་གེ་ཞེས་པ་མཐོ་ཚད་རྒྱ་མཚོའི་ངོས་ལས་སྤྱི་ཁྲེ་དྲུག་སྟོང་དགུ་བརྒྱ་བདུན་ཅུ་དོན་གསུམ་ཡོད་ཅིང༌། རི་རྒྱུད་དེ་ས་མཐོའི་ཐོག་བྱུང་སྔ་ཤོས་ཤིག་ཡིན།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུག་པ་ཅིག་
ཡ་ཐོག་རིང་མོ་དང་མ་ཐོག་རིང་མོ་གཉིས་ལ་ཁུག་པ་ཅིག་ཅེས་པ་ནི་འཇིག་རྟེན་ཆགས་པའི་བསྐལ་པ་རྫོགས་ནས་གནས་པའི་བསྐལ་པ་ལ་ཚེ་ལོ་བརྒྱད་ཁྲི་ནས་བཅུ་པའི་བར་མར་འགྲིབ་པའི་མ་ཐོག་རིང་མོ་དང༌། ཚེ་ལོ་བཅུ་པ་ནས་བརྒྱད་ཁྲིའི་བར་ཡར་འཕེལ་བའི་ཡ་ཐོག་རིང་མོ་གཉིས་བསྡོམས་པའི་ཡུན་ཚད་ལ་ཁུག་པ་གཅིག་ཟེར།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུག་པ་བཅོ་བརྒྱད་
སངས་རྒྱས་ཆོས་ལུགས་ཀྱི་གཞུང་《མངོན་པ་མཛོད》ལས། འཛམ་བུ་གླིང་པའི་མི་རྣམས་ཀྱི་ཚེ་ཚད་ལོ་བརྒྱད་ཁྲི་ནས་རིམ་གྱིས་ཚེ་ལོ་བཅུ་པའི་བར་འགྲིབ་པ་དང༌། དེ་ནས་སླར་ཡང་ཚེ་ལོ་བརྒྱད་ཁྲིའི་བར་དུ་འཕེལ་བའི་དུས་སྐབས་གཉིས་བསྡོམས་པ་ལ་ཁུག་པ་གཅིག་ཟེར་ཞིང༌། དེ་འདྲ་བ་བཅོ་བརྒྱད་ལ་བར་གྱི་ཁུག་པ་བཅོ་བརྒྱད་ཟེར།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ཤེར་བརྩོན་
༼དུང་དཀར་ཚིག་མཛོད་ཆེན་མོ་༽ནས་བཏུས།
ཁུ་ལུང་པ་ཡོན་ཏན་རྒྱ་མཚོ་
གནུབས་ཆེན་སངས་རྒྱས་ཡེ་ཤེས་ཀྱི་སློབ་མ་གཙོ་ཆེ་བའི་གྲས་ཡིན། འཁྲུངས་ཡུལ་གནུབས་ཁུ་ལུང(དེང་སང་གི་གཙང་སྨད་རོང་ཁུལ)ནས་ཡིན། སྐྱེ་བ་སྔོན་མའི་ཁུ་བོར་གྲགས་པ་དྷ་ན་དྷ་ལས་དབང་བསྐུར་ནས་མན་ངག་གནང༌། མཁར་གདོང་ཡོན་མོའི་གཙུག་ཏུམ་ལྟ་བུའི་ས་གནས་དེར་མཉམ་དུ་ཕེབས་ནས་བསྟན་སྲུང་གཤིན་རྗེ་དམར་ནག་དང༌། མ་མོ། གཤིན་རྗེའི་སྐོར་སོགས་གནང༌། དགུང་ལོ་སུམ་ཅུར་ཕེབས་སྐབས་རི་དྭགས་རྔོན་པར་ཕེབས་པ་དང་གནུབས་ཆེན་སངས་རྒྱས་ཡེ་ཤེས་དང་མཇལ་ནས་རབ་ཏུ་བྱུང༌། 《ལྟ་བ་སྒང་དྲིལ》སོགས་གདམས་ངག་ཐམས་ཅད་རྫོགས་པར་གནང༌། སྐབས་དེར་བོད་ས་གནས་སུ་འབངས་གྱེན་ལོག་བྱུང་ནས་བཙན་པོའི་སྲིད་དབང་གཏོར་བའི་སྐབས་ཡིན་པས། གཤེད་མ་མི་བརྒྱ་ལྷག་ཙམ་གྱིས་ཁོང་གི་མཐའ་ནས་བསྐོར་བས་ཁོང་གིས་ནུས་པ་བསྟན་པས་ཐམས་ཅད་སྐྲག་ནས་བྲོས་པ་སོགས་ལོ་རྒྱུས་མདོར་བསྡུས་ཤིག《གུ་བཀྲ་ཆོས་འབྱུང》ལྕགས་དཔར་མའི་ཤོག་གྲངས༢༤༩ནས༢༥༠བར་གསལ་བ་དེར་གཟིགས།
༼དུང་དཀར་ཚིག་མཛོད་ཆེན་མོ་༽ནས་བཏུས།
གུ་རུའི་རྣམ་ཐར།
སློབ་དཔོན་ཆེན་པོ་པདྨ་འབྱུང་གནས་ཀྱི་རྣམ་པར་ཐར་པ་གསལ་བར་བྱེད་པའི་ཡི་གེ་ཡིད་ཆེས་གསུམ་ལྡན། ཏཱ་ར་ནཱ་ཐ།་ ཁུང་ལུང་མེད་པར་བཤད་མཁན་ཏཱ་ར་ནཱ་ཐ་ཞེས་པ་དེ་ཡིན་དཔེར་ན་muslim འབྱུང་ཚུལ་ལ་གཟིགས་ན་ཤེས་ཐུབ་མང་དུ་ཞུ་མི་དགོས་སོ།  རྒྱ་གར་ཆོས་བྱུང་ནང་།  དུས་དེ་ཙམ་ན་ཀ་ཀོའི་ཆོས་དང་པོར་བྱུང་བའང་ཡིན་ཏེ། ཁ་ཅིག་ཁ་ཆེའི་ཡུལ་དུ་བཙུན་པ་དཔལ་ལེན་འདས་པའི་དུས་སུ་བྱུང་ཞེས་ཟེར་ལ། འགའ་ཞིག་བཙུན་པ་ཀུ་ན་ལའི་སོབ་མ་ཡིན་ཡང་ཟེར་ཏེ། མདོ་སེ་འཛིན་པ་མང་དུ་ཐོས་པ་ཡིན་ཡང་དད་པ་མེད་པ་གཞོན་ནུའི་སེ་ཞེས་བ་བ་ཞིག་བྱུང་སྟེ། དེ་བསབ་པ་འཆལ་བ་དགེ་འདུན་གིས་གནས་དབྱུང་བས་པས་ཆེར་འཁྲུགས་ཏེ། སངས་རྒྱས་ཀི་ བསྟན་པ་ལ་འགན་པར་ནུས་པའི་ཆོས་རོམ་མོ་ཞེས་ཐོ་གར་གི་ཡུལ་གི་རྒྱབ་ཤུ་ལི་ ཀ་ཞེས་བ་བའི་ཡུལ་དུ་སོང༌། མིང་མཱ་མཐར་ཞེས་པར་སོས། ཆ་ལུགས་བསྒྱུར་ནས་འཚོ་བ་ཆོས་སུ་སྨྲ་བའི་ཀ་ཀོའི་ཆོས་བརམས་ཏེ། ལྷ་མིན་གི་རིགས་ཀི་གདོན་ཆེན་པོ་བིཥི་མིལིའི་གནས་སུ་སྦས་ཤིང་གཏད་དོ། །བདུད་ཀིས་བིན་གིས་བརླབས་ཏེ་གཡུལ་ལས་རྒྱལ་བ་ལ་སོགས་པའི་རིག་སྔགས་མང་པོའང་གྲུབ་བོ། །
དེའི་ཚེ་ཁོ་རཱ་སཱ་ནའི་ཡུལ་ན་བམ་ཟེའི་རིགས་ཀི་བུ་མོ་ཞིག་ཉིན་རེར་མེ་ཏོག་མང་པོ་འཐུས་ཏེ་ཕུང་པོར་བས་ནས་ལྷ་ལ་ཡང་མཆོད། གཞན་ལ་ཡང་འཚོང་ བ་ལས། ལན་ཅིག་མེ་ཏོག་གི་ཕུང་པོའི་དབུས་ནས་བི་ལ་ཞིག་བྱུང་སྟེ་ལུས་ལ་ཐིམ་པ་དང་སྦྲུམ་མར་གྱུར། ལོ་དུས་སུ་ཁེའུ་སྟོབས་དང་ལྡན་པ་ཞིག་བཙས་ཏེ། ཆེར་སྐྱེས་པ་ན་བིས་པ་ན་མཉམ་ཐམས་ཅད་ལ་བརེག་ཅིང་སོག་ཆགས་ཐམས་ཅད་གསོད་དོ། །དེར་ཡུལ་དཔོན་གིས་ནགས་ཚལ་དུ་བསྐྲད། དེར་ཡང་སྐྱེ་བོ་བྱུང་ཚད་ཁ་བཏགས་ཏེ་འགའ་ཞིག་རང་གི་གཡོག་ཏུ་བས། ནགས་ཀི་གཅན་གཟན་དང་སོག་ཆགས་སྣ་ཚོགས་པ་དག་བསད་དེ། ཤ་རུས་པགས་པ་དག་སྐྱེ་བོ་དག་ལ་སྦིན་པར་བེད་དོ། །དེ་ནས་རྒྱལ་པོས་ཚོར་ཏེ་དེ་ཉིད་ལ་བརྟགས་ཤིང་དྲིས་པས། བདག་ནི་བམ་ཟེ་མ་ཡིན། རྒྱལ་རིགས་དང༌། རེ་རིགས་དང༌། དམངས་རིགས་ཀང་མ་ཡིན་པས་བདག་ལ་རིགས་ཀི་ཆོས་སྦིན་པ་པོ་མ་བྱུང་སྟེ། །དེའི་ཕིར་ཁོ་བས་ བརེག་པ་ཡིན་ནོ། །གལ་ཏེ་རིགས་ཀི་ཆོས་སྦིན་པ་ཞིག་ཡོད་ན་དེའི་བ་བ་བའོ་ཟེར་བ་ལས། ཁོད་ལ་རིགས་ཀི་ཆོས་སྦིན་པ་པོ་སུ་ཡིན་དྲིས་པས་ཁོ་བོ་ཉིད་ཀིས་ བཙལ་བར་བའོ་ཞེས་ཟེར། དེའི་རྨི་ལམ་དུ་བདུད་ཀིས་ལུང་བསྟན་ཏེ་སྔར་སྦས་པའི་གེགས་བམ་རེད་དོ། །དེ་བཀགས་པས་དེ་ལ་མོས་ནས་འདི་ལྟ་བུ་སུ་ཞིག་གིས་སྟོན་པར་འགྱུར་སྙམ་པ་ན། བདུད་ཀིས་ལུང་བསྟན་ཏེ་མཱ་མ་ཐ་ར་ཉིད་དང་འཕད་དེ་ལུང་མནོས་སོ། །དེ་ཙམ་གིས་རིག་སྔགས་རྣམས་ཀང་གྲུབ་སྟེ། དེ་ཉིད་འཁོར་སྟོང་དང་བཅས་པ་བྵཻ་ཁམ་པ་ཞེས་བ་བ་ཀ་ཀོའི་དྲང་སོང་དུ་གྱུར་ཏོ། །དེ་མཁའི་གོང་ཁེར་དང་ཉེ་བའི་ཡུལ་དུ་སོང་ནས། བམ་ཟེ་དང་རྒྱལ་རིགས་རྣམས་ལ་ཆོས་ལོག་བསྟན་པས་སྵཻ་ཏཱ་དང་ཏུ་རུཥྐའི་རྒྱལ་པོའི་རིགས་རྣམས་བྱུང་ངོ༌། །སྟོན་པ་དེ་ནི་ཨརྔོཉ་ཞེས་གགས་ལ། ཀླ་ཀློའི་ཆོས་ལུགས་བྱུང་ཚུལ་གི་དང་པོ་ནི་དེ་ལྟར་ཡིན་ནོ། །འཕགས་པ་ཀླུ་སྒྲུབ་ཀིས་བསྟན་པ་སྐྱོང་བའི་དུས་ཀི་གཏམ་སྟེ་བཅོ་ལྔ་པའོ།། །། དེར་ཙམ་མ་ཚད་མང་དུ་འདའ།
་སློབ་དཔོན་པདྨའི་རྣམ་ཐར་རྒྱ་གར་ལུགས་ཞེས་བྱའོ། ། ཨོཾ་སྭཱ་སྟི། སློབ་དཔོན་ཆེན་པོ་པདྨ་འབྱུང་གནས་ཀྱི་རྣམ་པར་ཐར་པ་གསལ་བར་བྱེད་པའི་ཡི་གེ་ཡིད་ཆེས་གསུམ་ལྡན་ཞེས་བྱ་བ། བླ་མ་ལ་ཕྱག་འཚལ་ལོ། །གང་ཞིག་རྒྱལ་གསུང་ཆད་པ་མི་མངའ་སྒྲ་དབྱངས་རྒྱ་མཚོ་དེ་ཡང་རེས་འགའ་སློབ་དཔོན་ཚུལ་བཟུང་ནས། །དམ་ཆོས་འོད་ཀྱིས་ཕྱོགས་ཀུན་འགེངས་ཤིང་ལ་ལར་བགྲང་ཡས་དཀྱིལ་འཁོར་འཁོར་ལོའི་རྣམ་པར་སྟོན་མཛད་ཀྱང༌། །ནམ་ཡང་འོད་གསལ་རྡོ་རྗེའི་ཐུགས་ལས་གཡོ་མེད་པདྨ་འབྱུང་གནས་དེ་ལ་གུས་པས་བཏུད་ནས་ནི། །གང་དེའི་གཏམ་ནི་ཚད་མར་གྱུར་པ་ཇི་ཙམ་རྙེད་པ་དེ་ཙམ་མུ་ཅོར་སྤངས་ཏེ་བྲི་བར་བྱ། །
སྐུ་བལྟམ་པའི་མཛད་པ།
དེ་ཡང་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་བསྟན་པ་འབྲས་བུའི་ཚུལ་ལྷག་པར་དར་བའི་སྐབས་ཤིག ཡུལ་གྱི་མཆོག་མ་ག་དྷཱར་རྒྱལ་པོ་དེ་བ་པཱ་ལས་རྒྱལ་སྲིད་སྐྱོང་བར་བྱེད་ལ། དཔལ་ཨོ་ཌི་ཡཱ་ནའི་ཡུལ་ན་རྒྱལ་པོ་ཧ་ཡ་ལཱི་ལ་ཞེས་བྱ་བ་རྒྱལ་སྲིད་ཆོས་བཞིན་དུ་བྱེད་དོ། །དེའི་ཚེ་རྒྱལ་རིགས་རིག་པ་སྨྲ་བ་པོ་དཀོན་མཆོག་གསུམ་བླ་མར་བྱེད་པ་སྲ་དོ་ཞེས་བྱ་བ་དེ་ཨཽ་ཌི་ཡཱ་ནའི་སྐད་ཀྱི་མིང་སྟེ། རྒྱ་གར་སྐད་དུ་ན་སྲི་ག་དྷ་ར་སྟེ་མེ་ཏོག་ཕྲེང་བ་འཛིན་པ་ཞེས་བྱ་བ་ཡོད་དོ། །དེ་ལ་སྲས་མཚན་དང་ལྡན་པ་ཁ་དོག་དཀར་ལ་དམར་བ། སྲིན་ལག་ལ་པདྨའི་རི་མོ་ཡོད་པ་པདྨ་རྒྱས་པ་ལྟ་བུའི་མིག་དང་མཆུ་སྒྲོས་ཅན། པདྨ་ཨུཏྤལ་ལྕགས་ཀྱུ་ཞགས་པ་ལ་སོགས་པ་ཤ་མཚན་དགེ་བའི་ལྟས་དུ་མ་ཡོད་པ་ཞིག་བཙས་ཏེ་བཙས་སྟོན་ལ་སོགས་པ་ཆེར་བྱས། བྲམ་ཟེ་རྣམས་ཀྱིས་ལྟས་བརྟགས་པས་འགའ་ཞིག་གིས་རྒྱལ་སྲིད་བྱེད་པར་ལུང་བསྟན། འགའ་ཞིག་གིས་ཁམས་ཀྱི་རྒྱལ་ཕྲན་བྱེད་པར་ལུང་བསྟན། ཁ་ཅིག་གིས་ནི་དུར་ཁྲོད་ན་གནས་ཤིང་རིགས་ཉམས་པར་བྱེད་པར་ལུང་བསྟན། དེ་ལྟར་བཟང་ངན་མ་ངེས་པ་སྣ་ཚོགས་པར་ལུང་སྟོན་པ་ལས་གཅིག་ཏུ་མ་ངེས་པ་ལ། འོན་ཀྱང་ཐམས་ཅད་མཐུན་པར་གཞན་གྱིས་ཐུབ་པར་དཀའ་བར་ལུང་བསྟན་ཏོ། །དེར་ལེགས་པར་སྦྱངས་པའི་རྣལ་འབྱོར་བ་ཞིག་བྱུང་བ་ལ་དྲིས་པས། འདི་ནི་གསང་སྔགས་ཀྱི་སྒྲུབ་པ་པོ་མཆོག་ཏུ་འགྱུར་ཞིང༌། པདྨའི་རིགས་ཀྱི་མཚན་ཉིད་ཐམས་ཅད་ཚང་བས་ན་འོད་དཔག་མེད་པས་བྱིན་གྱིས་རློབ་པར་འགྱུར་རོ། །དེའི་ཕྱིར་འདིའི་མིང་ནི་པདྨ་ཨ་བ་བྷ་སི་སྟེ་མཚམས་སྦྱར་བས་པདྨ་བ་བྷ་སི་ཞེས་ཐོགས་ཤིག་ཟེར་བ་ལྟར་བྱས་སོ། །
ཤེས་བྱའི་གནས་ལ་སྦྱངས་པའི་མཛད་པ།
དེ་ནས་ཁྱེའུ་དེ་ཆེར་སྐྱེས་ཙམ་ན་ཡི་གེ་དང༌། བརྡའ་སྤྲོད་པ་དང༌། རྟོག་གེ་དང༌། སྨན་དཔྱད་དང༌། བཟོ་གནས་རྣམས་དང༌། བརྟག་པ་བརྒྱད་ལ་སོགས་པ་རིག་པའི་གནས་ཕྲ་མོ་ཐམས་ཅད་ལ་ཚེགས་མེད་པར་བློ་གྲོས་བྱང་བར་གྱུར་ཅིང༌། ཥཾ་རག་ཥ་ཞེས་བྱ་བའི་གྲོང་ཁྱེར་གྱི་གཙུག་ལག་ཁང་དུ་འདུལ་བ་འཛིན་པ་ཞིག་ལས་སྐྱབས་སུ་འགྲོ་བ་དང༌། བསླབ་པའི་གཞི་ལྔ་བླངས། ཆོས་མངོན་པ་དང་མདོ་སྡེའི་གཞུང་ལུགས་མང་དུ་ཐོས་པར་བྱས། སློབ་དཔོན་སྔགས་མཁན་ཤཱནྟི་རཱུ་པ་ཞེས་པ་ལ་བྱ་སྤྱོད་རྣལ་འབྱོར་རྒྱུད་གསུམ་གྱི་དཀྱིལ་འཁོར་མང་པོར་དབང་བསྐུར་བ་ཞུས་ཏེ་མེ་ཏོག་ཐམས་ཅད་པདྨའི་རིགས་ཀྱི་ལྷ་ཁོ་ན་ལ་ཕོག་གོ །དེ་བཞིན་དུ་ཚོང་དཔོན་གྱི་བུ་སུ་ཁ་དེ་བ་ཞེས་བྱ་བ་གྲུབ་ཐོབ་འཕགས་པ་སྤྱན་རས་གཟིགས་དང་གཉིས་སུ་མེད་པ་ཞིག་དང༌། སྨད་འཚོང་མ་སུ་ཁ་དྷ་དཱི་ཞེས་བྱ་བ་ཨུ་རྒྱན་གྱི་གནས་དེ་ཉིད་དུ་བྱུང་བའི་གྲུབ་བརྙེས་ཆེན་མོ་རྡོ་རྗེ་འཆང་དངོས་ལ་ཆོས་གསན་པ་དེ་དག་ཀྱང་བསྟེན་ནས་གསང་སྔགས་ནང་གི་གདམས་པ་ཡང་ཐོབ་པར་བྱས་སོ། ། དེ་ནས་སྐྱེད་མོས་ཚལ་ཞིག་ཏུ་བསྙེན་པ་དང༌། ཉེར་སྒྲུབ་དང༌། སྒྲུབ་པ་དང༌། སྒྲུབ་པ་ཆེན་པོ་རྣམས་བྱས་པས། དང་པོར་ཐུག་ཆོམ་གྱི་སྒྲ་ཆེན་པོ་དང་འཇིགས་པའི་གཟུགས་སྣ་ཚོགས་པ་དང༌། ཚལ་ལ་མེ་ཤོར་བ་དང༌། ཁྱིམ་ཞིག་པ་སོགས་མི་འཚམ་པའི་ལྟས་དུ་མ་བྱུང་ཡང༌། དེ་དག་གི་དབང་དུ་མ་བཏང་བར་བསྒོམས་པས་རིག་སྔགས་གྲུབ་སྟེ་དེ་བཞིན་གཤེགས་པ་འོད་དཔག་ཏུ་མེད་པ་གཙོ་བོར་གྱུར་བའི་སངས་རྒྱས་བྱང་སེམས་མང་པོ་མནལ་ལམ་དུ་ཞལ་གཟིགས་པ་དང༌། ཁྲོ་བོའི་རྒྱལ་པོ་རྟ་མགྲིན་དངོས་སུ་ཡང་ཞལ་གཟིགས། མཁའ་འགྲོ་མ་དང་འབྱུང་པོ་ཕྲ་མོ་རྣམས་བྲན་དུ་འཁོལ་ལོ། །
ཐུན་མོང་གི་དངོས་གྲུབ་བརྙེས་པའི་མཛད་པ།
གྲུབ་པ་བརྙེས་པའི་མཛད་པ།
ད་ནི་སྤྱོད་པ་སྤྱད་དེ་སངས་རྒྱས་ཐོབ་པར་བྱའོ་སྙམ་པ་ལ། མནལ་ལམ་དུ་སངས་རྒྱས་འོད་དཔག་ཏུ་མེད་པས། དེ་ཁོ་ན་ཉིད་མ་མཐོང་ཞིང་མངོན་ཤེས་མེད་པར་དྲག་ཤུལ་དཔའ་བོའི་ལས་ཀྱིས་ནི་འདོད་པའི་དངོས་གྲུབ་ལ་ཤིན་ཏུ་བར་དུ་གཅོད་པ་ཡིན་ཞིང༌། ཁྱོད་ཀྱི་འདི་ཙམ་གྱིས་ཕྱག་རྒྱ་ཆེན་པོའི་དངོས་གྲུབ་མི་ཐོབ་ལ། ཁྱོད་ཀྱི་ལས་འབྲེལ་ཡོད་པའི་སློབ་དཔོན་སངས་རྒྱས་དཔལ་ཡེ་ཤེས་ཡིན་པས་དེས་བསྟན་པ་བཞིན་དུ་སྒོམས་ཤིག་ཅེས་ལུང་བསྟན་བྱུང༌། བདག་ཉིད་ཀྱིས་རྣམ་པར་བརྟགས་པས་ཀྱང་ནུས་པ་ནི་ཆེར་ཐོབ་ཀྱང་དེ་ཁོ་ན་ཉིད་བསྒོམ་པའི་གནས་ལུགས་ལ་ཕྱོགས་བསླད་པར་རིག་ནས་ཡུལ་དབུས་མ་ག་དྷར་བྱོན། དེའི་ཚེ་ཡུལ་མ་ག་དྷཱ་ར་རྒྱལ་པོ་དྷཱརྨཱ་པཱ་ལས་རྒྱལ་སྲིད་བསྐྱངས་ཏེ་ལོ་མང་དུ་ལོན། སློབ་དཔོན་སངས་རྒྱས་ཡེ་ཤེས་ཞབས་གྲུབ་པ་བརྙེས་ནས་སློབ་མ་སྐྱོང་བའི་དུས་ཀྱི་མགོ་ལ་སླེབ། ཆོས་ཀྱི་མྱུ་གུའི་དགོན་པར་མཁན་པོ་སངས་རྒྱས་ཡེ་ཤེས་ཞབས་ཀྱིས་མཛད་ནས་དགེ་འདུན་ཕལ་ཆེར་སྡེ་པའི་སྡེ་ལ་རབ་ཏུ་བྱུང་ཞིང་བསྙེན་པར་རྫོགས་པར་མཛད་དོ། །འདུལ་འཛིན་གཅིག་ལ་འདུལ་བ་འབུམ་སྡེ་ལན་གཅིག་ཉན་པས་དོན་ཐུགས་སུ་ཆུད་པར་མཛད། དེར་སློབ་དཔོན་སངས་རྒྱས་ཡེ་ཤེས་ཞབས་ལ་ཤེས་རབ་ཀྱི་ཕ་རོལ་ཏུ་ཕྱིན་པ་གསན་པས་ལྟ་བ་ནམ་མཁའ་དང་མཉམ་པར་གྱུར། སློབ་མ་གཞན་རྣམས་དབང་བསྐུར་ཞུ་བ་ལ་དཀའ་ཚེགས་ཆེན་པོ་དགོས་པ་ལ། སློབ་དཔོན་འདིས་དཀའ་ཚེགས་མེད་པ་ལ་དབང་ཐམས་ཅད་རྫོགས་པར་ཐོབ། སློབ་དཔོན་ཡེ་ཤེས་ཞབས་ཀྱི་སློབ་མ་སངས་རྒྱས་གསང་བ་ལ་ཡང་རྣལ་འབྱོར་གྱི་རྒྱུད་དུ་དབང་བསྐུར་བ་དང་མན་ངག་ཐོབ། སློབ་དཔོན་ཡེ་ཤེས་ཞབས་ལ་འདུས་པ་དང༌། སྒྱུ་འཕྲུལ་དྲྭ་བ་དང༌། ཟླ་གསང་ཐིག་ལེ་དང༌། སངས་རྒྱས་མཉམ་སྦྱོར་དང༌། ལས་ཀྱི་ཕྲེང་བ་སྟེ་ནང་རྒྱུད་སྡེ་ལྔ་ལ་སོགས་པ་རྒྱུད་དང་མན་ངག་མཐའ་དག་གསན་ནོ། །དེར་དབང་གི་ཡེ་ཤེས་ཇི་བཞིན་དུ་ངོ་འཕྲོད། ཟབ་གསལ་གཉིས་སུ་མེད་པའི་རྟོགས་པ་ལ་བརྟན་པ་ཐོབ། གནས་ལུགས་ལ་རེག་པར་གྱུར་ནས། ད་ནི་བདག་གིས་ཇི་ལྟར་བགྱི་ཞུས་པས། སློབ་དཔོན་ཡེ་ཤེས་ཞབས་ན་རེ། ཤར་ཕྱོགས་བྷངྒ་ལའི་ཡུལ་གྲོང་ཁྱེར་བཎ་ཌུ་བའི་བྱང་ངོས་བར་ཤི་ཞེས་བྱ་བའི་ནགས་ཀྱི་མཐོངས་ན་རི་དེའུ་ཆུང་ཞིག་ཡོད་པ་དེར་དཔལ་ཧེ་རུ་ཀའི་སྒྲུབ་པ་གྱིས་ཤིག །ཅེས་གསུངས་པ་ལྟར་དེར་བྱོན་ཕྱག་རྒྱ་པདྨ་ཅན་ཡང་འབད་མེད་དུ་རྙེད་ནས་ཟླ་བ་དྲུག་བསྐྱེད་རྫོགས་ཟུང་འཇུག་གི་སྒྲུབ་པ་ཆེན་པོ་ཉམས་སུ་བླངས་པས་ཕྱོགས་བཅུའི་སངས་རྒྱས་མང་པོ་རྟག་ཏུ་ཞལ་གཟིགས་ཤིང་གསུང་འདྲི་བར་བྱུང༌། མི་རིང་བ་ན་ཕྱག་རྒྱ་ཆེན་པོ་མཆོག་གི་དངོས་གྲུབ་ཀྱི་གོ་འཕང་ཐོབ། རྡོ་རྗེའི་སྐུ་མངོན་དུ་མཛད་ དོ། །
བོད་དུ་བྱོན་པའི་མཛད་པ།
འགྲོ་ལྡིང་དུ་བྱོན་པའི་མཛད་པ།
འདིར་སྨྲས་པ། བློ་ཆུང་འགའ་རེས་བླུན་དད་ཁོ་ནས་འགྲོ་རྣམས་དད་པ་སྤེལ་ཕྱིར་རང་བཟོ་གཏམ་རྒྱུད་མང་པོ་སྦྱར། །སྐྱེ་བོ་ཕལ་ཆེར་ཤིན་ཏུ་རྨོངས་པས་བདེན་མིན་ཚིག་དོན་ལེགས་པ་མིན་ལའང་དད་པ་འཕེལ་སྲིད་མོད། ། དཔྱོད་ལྡན་རྣམས་ཀྱིས་མཐོང་ཐོས་གྱུར་ཚེ་ཁྲེལ་བདས་བྱེད་ཅིང་དེ་ཡི་རྒྱུ་ལས་ཆོས་དང་སྐྱེས་བུ་ནི། །རྣམ་དག་ཀུན་ལའང་ཐཻ་ཚོམ་ཟར་འཇུག་འདི་ནི་བདུད་ཀྱི་ལས་ཡིན་འདི་ལས་གནོད་པ་ཆེ་བའང་གང༌། །དེང་འདིར་ངོ་མཚར་གཏམ་ལ་ཡིད་གཉིས་སྤངས་ཤིང་ཧ་ཅང་ཐལ་བའི་ཆེ་བ་བརྗོད་པའང་མ་ཡིན་མོད། ། གཏམ་གྱི་སྦྱོར་བ་ཉུང་ངུ་འདིས་ཀྱང་རང་བཟོའི་གླེགས་བམ་ཆེན་པོའི་གཏམ་དག་ལན་བརྒྱར་ཟིལ་གྱིས་མནན། །འདི་བྲིས་དགེ་བས་བདག་ཀྱང་མགོན་པོ་དེ་ཡི་གོ་འཕང་ཐོབ་ནས་འགྲོ་ཀུན་ཐར་པར་འདྲེན་གྱུར་ཅིག །གསལ་དག་ཡིད་ཆེས་གཏམ་འདི་སྨྲ་བའང་ངེས་པར་མགོན་དེའི་བྱིན་རླབས་སྙིང་ལ་ཞུགས་པ་ཁོ་ནས་སོ། །འཇིག་རྟེན་གྲགས་རྗེས་འབྲངས་དང་ཕྲ་མ་སྔ་བཙན་ཅན། །དེ་རྣམས་ཚུལ་འདི་མོས་སྙམ་བདག་ལ་རེ་བའང་མེད། བདག་དང་བདག་ཚིག་རྗེས་འབྲང་རྣམས་ཀྱི་དད་པའི་རྐྱེན། །དཔྱོད་ལྡན་རྣམས་ཀྱི་ཡིད་དང་རྣ་བའི་བདུད་རྩི་ཡིན། །
དེ་བཞིན་གཤེགས་པ་ཐམས་ཅད་ཀྱི་གསུང་རྡོ་རྗེའི་སྤྲུལ་པའི་སྐུ་ཨོ་རྒྱན་གྱི་སློབ་དཔོན་ཆེན་པོ་པདྨ་འབྱུང་གནས་ཀྱི་རྣམ་པར་ཐར་པ་ཡིད་ཆེས་གསུམ་ལྡན་ཞེས་བྱ་བ་འདི་ཡང༌། རང་དང་ལྷན་ཅིག་གནས་ཤིང་རྒྱུ་བ་གཙང་སྨྱོན་ཀུན་དགའ་དཔལ་བཟང་ཞེས་བྱ་བས་བསྐུལ་ཞིང་རང་ཉིད་ཀྱི་དད་པའི་གསོས་སུ་འགྱུར་བར་བསམས་ནས། རྒྱལ་ཁམས་པ་ཏཱ་ར་ནཱ་ཐས་རང་ལོ་སུམ་ཅུ་སོ་དྲུག་པ་ལ་ནགས་རྒྱལ་གྱི་དབེན་གནས་ཇོ་མོ་ནང་དུ་སྦྱར་བ་དགེ་ལེགས་འཕེལ།
ནང་པའི་རྩ་གཞུང་ཀུན་བཏུས།
འདིར་བརྗོད་པའི་ནང་པའི་རྩ་གཞུང་ཞེས་པ་ནང་པ་སངས་རྒྱས་པའི་གཞུང་རྩ་བ་རྣམས་ཏེ། རྒྱལ་བའི་བཀའ་དང་མཁས་པའི་བསྟན་བཅོས་གཉིས་ཀ་འདུས། པ་སྡེ། སྤང་སྐོང་ཕྱག་བརྒྱ་པ།
སྤྱོད་འཇུག
༄༅། །དབུ་མ་ལ་འཇུག་པའི་རྩ་བ་ཞེས་བྱ་བ་བཞུགས་སོ། ། སློབ་དཔོན་ཟླ་བ་གྲགས་པ ༄༅། །རྒྱ་གར་སྐད་དུ། མ་དྷྱཱ་མ་ཀ་ཨ་བ་ཏཱ་ར་ནཱ་མ། བོད་སྐད་དུ། དབུ་མ་ལ་འཇུག་པ་ཞེས་བྱ་བ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང༌། །སྙིང་རྗེའི་སེམས་དང་གཉིས་སུ་མེད་བློ་དང༌། །བྱང་ཆུབ་སེམས་ནི་རྒྱས་སྲས་རྣམས་ཀྱི་རྒྱུ། །གང་ཕྱིར་བརྩེ་ཉིད་རྒྱལ་བའི་ལོ་ཏོག་ཕུན་ཚོགས་འདིའི། །ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ། །ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །དང་པོར་ང་ཞེས་བདག་ལ་ཞེན་གྱུར་ཅིང༌། །བདག་གིས་འདི་ཞེས་དངོས་ལ་ཆགས་བསྐྱེད་པ། །ཟོ་ཆུན་འཕྱན་ལྟར་རང་དབང་མེད་པ་ཡི། །འགྲོ་ལ་སྙིང་རྗེར་གྱུར་གང་དེ་ལ་འདུད། །འགྲོ་བ་གཡོ་བའི་ཆུ་ཡི་ནང་གི་ཟླ་བ་ལྟར།  །གཡོ་དང་རང་བཞིན་ཉིད་ཀྱིས་སྟོང་པར་མཐོང་བ་ཡི། །རྒྱལ་བའི་སྲས་པོ་འདི་ཡི་སེམས་གང་འགྲོ་བ་རྣམས། །རྣམ་པར་གྲོལ་ བར་བྱ་ཕྱིར་སྙིང་རྗེའི་དབང་གྱུར་ཅིང༌། །ཀུན་ཏུ་བཟང་པོའི་སྨིན་པས་རབ་བསྔོས་དགའ་བ་ལ། །རབ་ཏུ་གནས་པ་དེ་ནི་དང་པོ་ཞེས་བྱའོ།  །དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིས། །བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །འདི་ནི་དེ་ བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། །འདི་ནི་ཀུན་ཏུ་སྦྱོར་བ་གསུམ་པོ་ཐམས་ཅད་སྤངས་པ་ཡིན། །བྱང་ཆུབ་སེམས་དཔའ་དེ་ནི་དགའ་བ་མཆོག་ཏུ་གྱུར་འཆང་ཞིང༌། །འཇིག་རྟེན་ཁམས་བརྒྱ་ཀུན་ནས་གཡོ་བར་ནུས་པར་གྱུར་པའང་ཡིན། ། ས་ནས་སར་གནོན་བྱེད་ཅིང་གོང་མར་རབ་ཏུ་འགྲོ་བར་འགྱུར། ། དེ་ཚེ་འདི་ཡི་ངན་འགྲོའི་ལམ་རྣམས་མཐའ་དག་འགག་པར་འགྱུར། །དེ་ཚེ་འདི་ཡི་སོ་སོ་སྐྱེ་བོའི་ས་རྣམས་ཐམས་ཅད་ཟད། །འདི་ནི་འཕགས་པ་བརྒྱད་པ་ཇི་ལྟར་དེ་ལྟར་ཉེ་བར་བསྟན།  །རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང༌། །ཐུབ་དབང་གསུམ་སྐྱེས་དང་བཅས་རང་སངས་རྒྱས་རྣམས་ནི། །བསོད་ནམས་དག་གི་དབང་གིས་ཕམ་བྱས་རྣམ་པར་འཕེལ།  །དེ་ནི་རིང་དུ་སོང་བར་བློ་ཡང་ལྷག་པར་འགྱུར།  །དེ་ཚེ་དེ་ལ་རྫོགས་སངས་བྱང་ཆུབ་རྒྱུ། །དང་པོ་སྦྱིན་པ་ཉིད་ནི་ལྷག་པར་འགྱུར། །རང་ཤ་སྟེར་ལའང་གུས་པར་བྱས་པ་ཡིས། །སྣང་དུ་མི་རུང་དཔོག་པའི་རྒྱུ་ཡང་འགྱུར།  །སྐྱེ་བོ་འདི་ཀུན་བདེ་བ་མངོན་འདོད་ཅིང༌། །མི་རྣམས་བདེ་བའང་ལོངས་སྤྱོད་མེད་མིན་ལ། །ལོངས་སྤྱོད་ཀྱང་ནི་སྦྱིན་ལས་འབྱུང་མཁྱེན་ནས། །ཐུབ་པས་དང་པོར་སྦྱིན་པའི་གཏམ་མཛད་དོ། །སྙིང་རྗེ་དམན་ཞིང་ཤིན་ཏུ་རྩུབ་སེམས་ཅན།  ། རང་དོན་ལྷུར་ལེན་ཉིད་དུ་འགྱུར་བ་གང༌། །དེ་དག་གི་ཡང་འདོད་པའི་ལོངས་སྤྱོད་རྣམས། །སྡུག་བསྔལ་ཉེར་ཞིའི་རྒྱུར་གྱུར་སྦྱིན་ལས་འབྱུང༌།  །འདི་ཡང་སྦྱིན་པའི་སྐབས་ཀྱིས་ནམ་ཞིག་ཚེ།  ། འཕགས་པའི་སྐྱེ་བོ་དང་འཕྲད་མྱུར་དུ་འཐོབ། །དེ་ནས་སྲིད་རྒྱུན་ཡང་དག་བཅད་བྱས་ཏེ། །དེ་ཡི་རྒྱུ་ཅན་ཞི་བར་འགྲོ་བར་འགྱུར།  །འགྲོ་ལ་ཕན་པར་དམ་བཅས་ཡིད་ཅན་རྣམས། །སྦྱིན་པས་རིང་པོར་མི་ཐོགས་དགའ་བ་འཐོབ།  ། གང་ཕྱིར་བརྩེ་བདག་བརྩེ་བདག་མ་ཡིན་པ། །དེ་ཕྱིར་སྦྱིན་པའི་གཏམ་ཉིད་གཙོ་བོ་ཡིན།  །ཇི་ལྟར་བྱིན་ཅིག་ཅེས་སྒྲ་ཐོས་བསམས་ལས། །རྒྱལ་སྲས་བདེ་འབྱུང་དེ་ལྟར་ཐུབ་རྣམས་ལ། །ཞི་བར་ཞུགས་པས་བདེ་བ་བྱེད་མིན་ན། །ཐམས་ཅད་བཏང་བས་ལྟ་ཞིག་སྨོས་ཅི་དགོས། །ལུས་བཅད་སྟེར་ཞིང་བདག་གི་སྡུག་བསྔལ་གྱིས། །གཞན་དག་རྣམས་ཀྱི་དམྱལ་བ་ལ་སོགས་པའི། །སྡུག་བསྔལ་རང་རིག་ཉིད་དུ་མཐོང་ནས་དེ། །དེ་གཅད་བྱ་ཕྱིར་མྱུར་དུ་བརྩོན་འགྲུས་རྩོམ།  ། སྦྱིན་པ་སྦྱིན་བྱ་ལེན་པོ་གཏོང་པོས་སྟོང༌། །འཇིག་རྟེན་འདས་པའི་ཕ་རོལ་ཕྱིན་ཅིས་བྱ། །གསུམ་པོ་དག་ལ་ཆགས་སྐྱེས་གྱུར་པས་དེ། །འཇིག་རྟེན་པ་ཡི་ཕ་རོལ་ཕྱིན་ཅེས་བསྟན། །དེ་ལྟར་རྒྱལ་བའི་སྲས་ཀྱི་ཡིད་ལ་རབ་གནས་ཤིང༌། །དམ་པའི་རྟེན་ལ་འོད་ཆགས་མཛེས་པ་རྙེད་གྱུར་པའི། །དགའ་བ་འདི་ནི་ནོར་བུ་ཆུ་ཤེལ་ཇི་བཞིན་དུ། །མུན་པ་སྟུག་པོ་ཐམས་ཅད་རྣམ་པར་བསལ་ནས་རྒྱལ། །དབུ་མ་ལ་འཇུག་པ་ལས། སེམས་བསྐྱེད་པ་དང་པོའོ།  །